Garunen ihesa: etorkizun hobe baten bila Euskal Herritik kanpo – Gazteon KZ\nGarunen ihesa: etorkizun hobe baten bila Euskal Herritik kanpo\n2022-06-07 2022-06-07 Unai Gandarias\nEuskadik oso lan-egoera zaila du aurrean hamar urtera begira. Gero eta gazte gutxiago dago, eta horrek lan-erreleboa zailtzen du. Baina, aldi berean, lan- eta soldata-baldintzen ondorioz, gazte askok, batez ere prestakuntza handiena dutenek, emigratzea erabakitzen dute etorkizun hobe baten bila. Euskadi langilerik gabe geratzen ari da, erretiroa hartzen dutenen erreleboari aurre egiteko eta nazioko sektore askotan erreferente izaten jarraitzeko. Langabeziak, lan-prekaritateak, kontratuen behin-behinekotasunak, etxebizitzaren prezio altuak eta soldata baxuek potentzial handiko gazte askoren exodoa eragiten dute. Faktore horiek errealitate bihurtu dira milaka euskal gazterentzat, ziurgabetasunez eta prekarietatez betetako etorkizuna antzematen baitute: lanik gabe, etxerik gabe eta dirurik gabe. Euskadin, talentua badago, baina egungo egoera sozial eta ekonomikoak hori galtzea eragiten dute, “garunen ihesa” deritzona gertatzen baita.\n“Historiako belaunaldirik prestatuena” izan arren, EAEko gazteen % 84,8 Espainiatik kanpo lan egiteko prest egongo litzateke, eta Autonomia Erkidegoko ikasleen % 49,5 kezkatuta dago hurrengo bost urteetan gazteen enpleguak izango duen etorkizunaz. Euskal gazteen jarrerei eta joerei buruzko Young Business Talents VII. Txostenean jaso dira iritzi horiek. Txosten horretan nabarmen – tzen denez, pandemia osteko lanegoeraren ondorioz, gero eta gazte gehiagok hartzen dute kontuan a – tzerrian lana bilatzeko aukera. Euskadiko gazteak dira aldaketa hori izateko Espainiako laugarren prestuenak, Kantabriako (% 87,6), Kataluniako (% 86,9) eta Madrilgo (% 84,9) gazteen atzetik. Mugikortasun geografiko horren arrazoiak hauek dira: ikasketekin bat datorren lana aurkitzea (% 64,9), bizi-maila hobetzea (% 64,5) eta soldata igotzea (% 54,1).\nTalentua Euskadira itzul dadin lortzea\nEuskal administrazioa jabetzen da burmuinen ihes horretaz eta zailtasunak dituzten edo behar zehatzak dituzten zenbait lanpostu betetzeko gai diren prestakuntza bereziko langileak aurkitzen ez dituzten euskal enpresei eragiten dienaz. Horregatik, duela urte batzuetatik, Eusko Jaurlaritzak programa aitzindari bat du indarrean, Euskadiko lantokietan gazteen kontratazioa sustatzeko, eta, horrela, made in Euskadi talentu hori etxera itzul dadin lortzeko.\nPlana Lanbideren bidez egituratzen da, eta laguntza ekonomikoak eskaintzen dizkie enpresei, atzerrian esperientzia edo prestakuntza eskuratu duten, itzuli nahi duten eta beren karrera profesionala Euskadin jarraitu nahi duten gazteak kontratatzeko. Gazteak itzultzeko plana Euskal Autonomia Erkidegoarekin lotura duten 35 urtetik beherako gazte guztientzat da onuragarria, haien heziketa-maila edozein dela ere; beraz, unibertsitateko tituluak dituztenek eta ikasketarik ez dutenek aukera dezakete.\nHauek dira baldintzak: azken 12 hilabeteetan gutxienez atzerrian edo Espainiako Estatuko gainerako lekuetan bizi izana eta aldi horretan Euskal Autonomia Erkidegoan lan egin ez izana, eta konpainia kontratatzailearekin «aldez aurreko loturarik» ez izatea.\nHelburua kalitateko enplegua sustatzea da, kanpoan, beste erkidego batean edo beste herrialde batean, 35 urtetik beherakoak Euskadira itzul daitezen bultzatzeko. Programa horren bidez, Jaurlaritzak soldataren zati bat ordainduko die enpresarentzako dirulaguntza bidez kontratatzen diren pertsonei, eta gutxienez 12 hilabeteko kontratu bat egin beharko zaio. Era berean, itzultzean egiten diren joan-etorrien gastuak ordaintzeko laguntza jaso dezakete kontratatutakoek.\n← Huawei Mateview GT 34 monitorea kurbatu ultra zabala\nEuskaltzaindiak antzerki-ekoizpena sustatzeko laguntza plazaratu du →\nPraktikak Europar Batasunean, osagarri bereizgarria zure CVan\nSuntsitu nahi gaituen inflazioari aurre egiteko aholku batzuk\nMugikorra gehiegi erabiltzeak ondorio larriak eragin ditzake


Urkullu | Emeki Kunama\nTag Archives: Urkullu\nAutogobernuaren lantaldea, biluzik\nBurujabetza, Euskal Herria urria 22, 2017 Utzi iruzkina\nZertarako ikasi behar dugu latina? Eta historia? Eta filosofia? “Hori da un rollo ez duela ezertarako balio”. Umeek eta nerabeek egiten dituzten ohiko galdera eta baieztapenak. Ume haiek, ordea, adinean aurrera egin dute, eta zenbait aginte postuetara iritsi dira. Eta dirudienez galdera horien atzean oinarri sendoak aurkitu dituzte ikasketak aldatzeko, eskola mailan zein unibertsitatean. Enpresen beharretara egokitzea da erronka, ikasketak amaitzean enplegua aurkitu ahal izateko.\nJakina, modu horretan, zientziek ospea eta arrakasta lortu duten bitartean letrak ordea baztertuak izan dira; zertarako denbora alperrik galdu grezierazko testuak aztertzen? Gero eta teknokratagoak gara. Ideologia, politika, ekonomia… ez dira garai batean bezala mundua eraldatzeko tresnak, ondo kudeatu beharreko gaiak baizik. Mundu erreala dena da, eta berau ahalik eta hobekien eta modu eraginkorrenean kudeatzea da kontua, auzi guztiak teknikoak eta zientifikoki neurtu beharrekoak bailiran. Horregatik gutxiesten gaituzte baloreetaz, etikaz, bidegabekeriekin amaitzeaz, mundu hobea eraikitzeaz… hitz egiten dugunean. Idealista hutsak, errealitatetik kanpokoak, ameslariak… omen gara. Mundu mugatu eta zikin honetan nork bere ardura hartu eta erabakietan “ez bustitzeko” aitzakiak omen, guk esaten ditugunak.\nBada, momentu batez, sinistuko dut hori hala dela, auzi guztiak teknikoak direla, eta zientifikoki neurtuko dut Autogobernuaren lantaldeak ia 4 urte hauetan egin duen lana. Hau da, bere garaian fiskikan ikasi nuena behingoz erabili egingo dut, eta hala demostratuko dut ez nuela hura alperrik ikasi.\nLanaren formula honokoa da:\n(Lana=Indarra x distantzia)\nEz dut ukatuko lantaldean ibili den jendeak indarra erabili duela; Eusko Jaurlaritzak eta Legebiltzarrak indar handia jarri dutela lantalde hau emankorra izan dadin. Baina distantzia neurtzean dator arazoa: 2014tik hona mugitu garen diztantzia, optimista jarrita, zero da. Are, Espainiako gobernuak, PSOEren laguntzaz, 155. artikulua aplikatu duen honetan, autogobernu lantaldea larru gorritan gelditu da, guztiz biluzik. Zertan gabiltza txori eta loreez eztabaidan, autonomien Estatua bera desagertu denean?\nIkuspegi teknokratiko batetik, beraz, Autogobernuaren lantaldearen eraginkortasuna hutsaren hurrengoa da.\nBaina, aizue, zer gertatzen da lan hori politikoki neurtzen badugu? Hau da, autogobernuan aurreratu duguna neurtu ordez, EAJk urte hauetan aurreratu duena neurtzen badugu? Ño! Orduan bai! Orduan formulak lantaldean lan handia egin dela frogatua gelditzen da.\nGuztia teknikoa dela sinestarazten diguten bitartean, ez ote digute politikoki gol bat bestearen atzetik sartzen? Indar handia jarri, bai, baina lana, norentzat?\nBurujabetza, demokrazia, Euskal Herria Iraila 24, 2017 Iruzkin 1\nEraldaketa, Euskal Herria martxoa 5, 2017 Iruzkin 1\nBeldurraren mendea bizi dugu Mendebaldean. Alarmak, bideokamarak, seguratak nonahi. Harresiak, alanbradak, ejertzitoa. Beldurra daukaguna galtzeari, beldurra ez duguna lortzeari, aldaketari, ezezagunari, bizilagunari… Ni ere beldurtuta nago.\nLehen sintomak otsailaren 28ko El Correoren azala ikustean sentitu nituen. “Urkullu alaba a los empresarios que “siguen aquí, incluso con mayor presión fiscal”“.\nHasteko, Urkullu ez al zen guztion lehendakaria? Enpresariek soilik eman al zioten bozka? Gogoratzen al da inoiz langileetaz lehendakari jauna?\nJarraitzeko, ez al genuen EAEn Europako presio fiskal txikienetakoa? Europako batez besteko presio fiskala %39 ingurukoa da; EAEkoa %32 ingurukoa (EHko fiskalitateari buruzko txotena hemen).\nIzan daiteke, Urkullu Espainiara begira egotea, Europara begira egon ordez. Berdin dio, hara zer esan zuen Ignacio Zubiri EHUko katedradunak orain bi urte antolatu genuen Euskal Herriko zerga sistemari buruzko mintegian (mintegi horretako informazio hemen): “Si miramos la evolución histórica veremos que siempre el Impuesto de Sociedades vasco ha recaudado bastante menos que en el Estado. Dejando al margen los años de crisis, la realidad es que sistemáticamente los empresarios vascos han tenido unos impuestos 30% más bajos que los del resto de España. No hay más que mirar las normativas vascas: son realmente un catálogo de beneficios fiscales. Si alguien un día quiere hacer un catálogo de cómo dar dinero a las empresas no tiene más que mirar la normativa del Impuesto de Sociedades vasco los últimos años: incentivos, bonificaciones, vacaciones fiscales…”\nLehen susto hura pasa egin zitzaidan; denborak dena sendatzen du. Baina gaurko Berria zabaltzeak eman didan sustoak post hau idazten jarri nau:\nJabier Larrañaga (Gipuzkoako Ogasun diputatua): «Zerga erreforma lan tekniko bat da; hortik kanpo atera da eztabaida, tamalez»\nBarkatu, baina ezin da zerga erreformaz eztabaidatu? Lan tekniko hutsa da? Zein teknikori dagokio zerga erreformaren eztabaida, diseinua? Lehen aipatu dudan Ignacio Zubiri balekoa da? Edo ADEGIk erabakitzen duen teknikoek egin beharreko zerbait al da?\nAre gehiago, horretaz ezin bada eztabaidatu, zertaz eztabaida dezakegu? Zertarako egiten dira hauteskundeak? Zertarako zaudete politikariak? Zertarako alderdi politikoak? Ez al da hobe tekniko onak aukeratzea, eta kito? Hau izua!\nIzenburua bezain beldurgarria egin zait azken galderari Jabierrek eman dion erantzuna: “ELAren arabera, Europaren batez besteko presio fiskala aplikatuz gero, EAEn 900 milioi gehiago bilduko lirateke. Ados?\nEz dut uste egia denik (…) Tituluetatik harago joan behar da, xehetasunean sartu, eta eztabaida hor eduki. Gu ez gaude Europa iparraldeko ongizatearen mailatik urrun.”\n“Ez dut uste egia denik…” ELAk datuak Eurostat, Eustat, Eusko Jaurlaritza eta Nafarroako Gobernutik hartu ditu. Akaso ez dira egiazkoak (hemen EHko Sozietate Zergari buruzko txostena)\n“Xehetasunetan sartu, eta eztabaida hor eduki”. Orduan, eztabaidatu dezakegu gaiaz? Gu desiatzen gara.\n“Gu ez gaude Europako iparraldeko ongizatearen mailatik urrun”. Gazte batek hori irakurtzen badu, edo gazteren baten gurasoak, ni baino gehiago ikaratuko da. EAEko gazte langabezia tasa: %43,1. Norvegiakoa: %10,8.\nUrkullu eta Larrañagaren esaldietatik ez dakit zerk ikaratzen nauen gehiago: esaldiok iradokitzen duten agintarien mailak, edo agintariok esaldi horiekin herritarrez duten irudiaz iradokitzen dutena. Beldurraren mendean murgilduta gaude bete betean Mendebaldean.\nKontu handiz ibiltzeko garaiak\ndemokrazia, ELA, Eraldaketa, Euskal Herria Iraila 22, 2016 Iruzkin 1\nSaiatuko naiz kontua ongi azaltzen. Ez da erraza. Oso onak dira. Zaila da kontatu nahi dudana zuri helarazteko modua aurkitzea, badakit, dantzalekuan ondokoarekin hitz egitea bezain zaila. Musika pintxatzen duen DJ-a, gainera, beraiena da: musika erraza, itsaskorra, bolumena topera, eta jende guztia dantzan. Begirada batekin, keinu batekin ulertuko bagina, ederra litzateke, baina ez da kasua: hitzak behar ditut. Garrasika has ninteke, baina orduan jende gutxiagorengana helduko nintzateke. Oihuka xehetasunak galtzen dira, eta esan nahi dudanak fintasuna eskatzen du. Esfortzua egingo dut, dena den, egin nahi dutena oso larria delako. Esango didazu amaitzen duzunean merezi izan duen edo ez.\nEnpresa kultura berriaz hitz egiten dute; langileen parte hartzeaz; proiektu amankomunetaz. Nork ez du enpresa kultura berria nahi! Nork ez du langileen partaidetza sustatu nahi! Nork ez du proiektu amankomun batean parte hartu nahi! Eta ezagutzaren ekonomiaz, ekintzailetzaz, teknologiaz, lehiakortasunaz, berrikuntzaz, aldaketa etengabeaz. Eta sindikatuak traba direla. Noiz ez dira traba izan?\nSindikatuek, sortu zirenetik, gogorarazten diote kapitalari, “aizu, gu pertsonak gara, gu ez gara erreminta hutsa, ez gara makina bat; guk duintasuna dugu, eta kolektiboki antolatzeko gaitasuna, zure itsukeriari mugak jartzeko, gizatasuna mozkinen gainetik ezartzeko”. Enpresa medio bat da, bizitza helburu.\nHortaz, gure buruari egin behar diogun beste galdera da: zeinentzat da traba sindikatua? Zeinentzat da kaltegarria langileak kolektiboki antolatzea? Zeinentzat mesedegarria? Hau esaten dut hainbat enpresetan kultura berria ezartzeko, langileak behartzen dituztelako sindikatuei uko egitera; ukatu egiten zaie kolektiboki antolatzeko aukera. Eta badakizu horrek zer esan nahi duen, ikastolako patioaz oroitu: baloiaren jabeak erabakitzen du penaltia izan den ala ez, gola izan den ala ez; burua makurtu beste erremediorik ez duzu jolasten jarraitu nahi izanez gero.\nBeraz, enpresa kultura berri bat bai, langileen partaidetza bai, eta proiektu amankomunak bai, baina bermatuz, beti, langileak sindikatuetan kolektiboki antolatzeko aukera. Bestela, proposamenak, ustel usaina izan dezake.\nBada beste klabe garrantzitsu bat, esaten diren hitzak, politak eta ederrak, benetazkoak diren edo beste intentzio maltzurrago batzuk ezkutatzen dituzten jakiteko. Kontuan izan, langileen lan- eta bizi-baldintzak, beti, beti, langile mugimendu antolatuaren indarrak hobetu dituela. Sindikatuek, berek, kooperatibak zituzten bere garaian, indartsu zirenean. Orduan patronalak ez zuen hitz egiten langileen partaidetzaz, kultura berriaz, proiektu amankomunetaz. Orduan, Francok, agintea armaz hartu zuenean, sindikatuak debekatu eta kooperatibak itxi zituen, patronalak negozioa egiten jarraitu zuen bitartean.\nOraingoan, geure buruari egin behar diogun galdera da: proposamena nork eta noiz egiten du?. Patronalak egiten badu, langile mugimendua oso ahuduta dagoenean… zeren bila dabil benetan? Hori gutxi ez eta Eusko Jaurlaritzak berak bat egiten du proposamen pozoindun honekin, jabetu gabe (edo jabetuta) langileentzat ekar dezakeen arriskua. Kontu handiz ibiltzeko garaiak dira, oso indartsu daude eta!\nBaina ez da hori guztia. Gainera Urkulluk esaten digu erralitatetik kanpo gaudela! Diot nik, Adegik Arantxa Tapia hezi duen bezala, Tapiak Urkulluri ere pasako ziola management berriko liburu sorta ederra. Guru guztiek diote enpresek aurrera egin dezaten, langileok dugun guztia bertan eman dezagun, ez diogula gure ametsei uko egin behar, kontrakoa, gure ametsak betetzeko jardun behar dugula buru-belarri lanean, gure gaitasun guztiak zukutuz, halaxe etorriko omen da benetako berrikuntza. Horixe bera egiten saiatzen gara gu sindikatuan, eta Urkullu ere horretan zebilela uste genuen. Baina ez, errealitatetik kanpo omen gaude. Ezin dugu amestu eta eraikitzen saiatu bizitza ekonomiaren zentruan jarriko duen eredu bat; langileak pertsona duin gisa tratatuko dituena, gizon eta emakumeak berdintasunean biziko diren bidezko mundu iraunkor bat helburu. Imajina dezaket Urkullu, aurreko mende amaieran Steve Jobs-i esanez “ordenagailua, telefonoa, eta argazki/bideo kamera poltsikoan eramango dugula hemendik urte batzuetara?” Edo Artur Masi esanez, Zapatorerokin estatutua ezkutuan cepillatzen ari zenean, “2017an independentzia lortzear izango zaretela?” Edo Uxue Barkosi berari ETBko aurkezle lanetan zebilenean, “Nafarroako lehendakari izango zarela?” Zatozte errealitatera!\nKontua da garrantzitsuena borondatea dela gauzak aldatzeko orduan, erabakimena. Ez da nahikoa, badakit, baina ezinbestekoa bai. Esan dezakegu bi taldetan bereiz ditzakegula gizarte eta eragileak: gauzak beste era batera egin daitezkeela sinisten dugunak, eta gauzak ezin aldatu direnez dagoena onartzera behartutak gaudela uste dutenak (edo interes ezkutu batzuk tarteko hori diotenak). Badira langile mugimendua aliatutzat duten kooperatiba eta ekintzaileak, langile klase kontzientziatik, lan eta ekintza kolektiboaz kapitalismoa gainditu nahi dutenak, ekonomia sozial eraldatzailearen eta solidarioaren inguruan adibidez. Eta badira ekintzaile eta kooperatibak, sindikatu eraldatzaileak etsaitzat jotzen dituztenak, patronalaren kontzientzia dutenak, eta sistema kapitalistan, bertan, lehiakorrak izatea (ez da gutxi) beste helbururik ez dutenak.\nGuk, nola ez, lehen ereduarekin egiten dugu bat, eta dugun erronka elkarlan hori lantzen joatea da. Iazko Alternatiben Herrian hortan saiatu ginen. Jaurlaritza bigarren taldean kokatu da. Patronalaren enpresa berriaren diskurtso tranpatia bere egin du, eta bide horretan traba egiten dien sindikatuak desagerrarazi nahi ditu. Hortxe kokatu behar da uztailaren 22an “Elkarrizketa sozialeko” mahaian sinatu zuten akordioa. Diote lan erreformaren aurka daudela. Negoziazio Kolektiboa blokeatua dago patronalak ez dituelako sinatu nahi lan erreforma mugatzen saiatzen diren klausulak dituzten hitzarmenak. Hori konpontzeko erabaki dute gutxiengoan sinatzen diren hitzarmenak, erreforma mugatzeko klausula gabekoak, hau da, lan erreforma onartzen dutenak, sustatzea, langileek hauteskundeetan aukeratu dutena mespretxatuz. Hau da, gutxieneko arau demokratikoak urratzeaz gai, aurka omen dauden lan erreforma zabalduko dute Euskal Autonomi Eskidegoan.\nEz dakit jabetu diren sinatu dutenaren larritasunaz. Badirudi ezetz, hemen ezer gertatuko ez balitz bezala dabiltza guztiak. Baina kontua oso, oso larria da. Honi gehitzen badiogu enpresetan patronalaren ikuspuntuko “kultura berria” ezartzeko lana egingo dutela buru belarri, oso kontuz ibiltzeko garaiak dira. Garai larriak benetan.\nEz dakit langileok bizi dugun arriskua ongi azaltzen lortu dudan. Saiakera, behintzat, egin behar nuen. Esango didazu lortu dudan…\nPrekariatua: biolentzia, errealitatea eta etorkizuna\nELA, Eraldaketa, Justizia azaroa 14, 2015 Iruzkin 1\nOso biolentoak egiten zaizkit Teleberriak. Garai batean ez nuen sentsazio hori, gustura ikusten nituen. Egun saiatu izan naiz ikusten noizbait, baina agertzen diren albisteak, eskaintzen dituzten irudi gordinak oso gogorrak egiten zaizkit. Umeei ez diegu ikusten uzten. Teleberri hauek garai batean emango balira bi erronbo izango lituzkete.\nEgunkarietako azaletan eta barneko orrialdeetan ere irudi gordin asko topatu izan ditut. Umetxo bat hilik hondartzako itsas ertzean, buru beltz ugari itsaso zabalean ezin igeri egin, gainezka doazen paterak, harresietan pilatuta Europara etorri nahi duen jende saldoa, kaputxadunak labanarekin laranjaz kantzitakoen zintzurrak mozten, bonbardaketak, bonbardaketa ondorengo irudi pornografikoak…\nIrudi biolentoak, errealitate biolento baten isla. Zer esan Pariseko atentatuak hain gertu izanda gainera.\nZenbat jende gelditu da etxe gabe, zenbat jende negu gorrian argia ezin piztu eta etxea ezin berotu, zenbat jende elikadura bankuetara zer jan bilatzen, zenbat langabe inolako diru laguntzarik gabe, zenbat jende bere enplegua defendatu nahi eta ezin, zenbat jende edozein baldintzetan eskaintzen zaion edozein aukera onartu beharrean, azpikontratazioak, prekarietatea, enplegu izkutua, esplotazioa, lanean hildakoak, estresa, suizidioak… Ongi etorri XXI. lan-harremanen eredu berrira.\nOso biolentoa egiten zait ere Arantza Tapiak Adegiren lan-harremanen eredu berria goraipatzen ikustea. Zein da hain modu atsegingarrian Adegik saltzen duen lan-harremanen eredu berri hori, oraintxe aurkeztu dudana ez bada? Guztiona den gobernu bateko kideak ez al du nolabaiteko oreka erakutsi behar?\nUrkullu sosegatua oldartu egin zitzaien pankarta baten atzean zeuden sindikalistei. Desoreka agerikoa da. Toña kontseilariak bi sindikatu ilegalizatu nahi z(d)ituen Confebask-eko burua den Larrañagari deitzen dio elkartasuna adierazteko (ilegalizazio asmoarena publiko egin zenean kontseilari bakar batek ez zuen deitu sindikatura, nik dakidala). Desorekak gailurra jo du.\nToñari biolentoa iruditu zaio ELAk kartel batean zortzi pertsonaia publikoren argazkia paratzea. Egunkari eta telebistetan gau eta egun azaltzen diren 8 pertsonaia publikoen argazkia kartel batean jartzea biolentoa omen da. Larrañagak esan du ELA errealitatetik kanpo dagoela. Eta hala da.\nDudarik gabe, Toña eta Larrañagak saldu nahi diguten errealitatetik kanpo dago ELA (besteak beste ELArik gabeko errealitate bat nahi luketelako). Saldu nahi diguten errealitatean ekonomia errekuperatu da, enplegua gora ari da, enpresariek enplegua sortzen dute, enpresariek kontratu finkoak egin eta soldatak igo nahi dituzte baina ezin dute, enpresariei zergak barkatu behar zaizkie enplegua sor dezaten, enpresariak eredugarriak dira, gure seme-alabek etorkizunean izan behar dutenaren irudi.\nLangileak, ordea, alferrak dira, beren interes propioa baino ez dute bilatzen, langabe eta prekarioen egoeraren erantzuleak langabetuak eta prekarioak beraiek dira, lan istripuetan hildakoen errua arriskua mesprezatu duen langile berarena da, ahal dugunaren bizimoduaren gainetik bizi izan gara eta orain gerrikoa estutzea egokitzen zaio langileriari.\nBeti esan ohi dut ELAn gauza dezente egingo ditugula gaizki, baina baditugula bi gauza bereziak egiten gaituztenak: bata da errealitatea, behekoa, lantegietakoa, langileena, eguneroko bizitzakoa, beste edozein erakundek baina hobe ezagutzen dugula, Euskal Herriko txoko ia guztietan baititugu langileak. Egunero lan munduan gertatzen dena jasotzeko gu baina antena gehiago izango duenik ez da izango seguruenik. Beraz, gure arazoa ez da errealitatetik kanpo egotea, errealitatean guztiz txertatua egotea baizik. Jakina, langileen errealitatean, ez goiko eliteen errealitate fin esklusiboan.\nEta bigarrena da libreak garela errealitateaz dakiguna askatasun osoz salatzeko, dugun autonomia ekonomikoagatik. Ez gaude hipotekatuak, eta ikusten duguna salatzeko askatasun osoa dugu, eta horixe egin dugu kartel honekin.\nEz dugu ezer berririk, ezer larririk egin. Komunikabideek egiten duten gauza bera besterik ez: pertsona publiko hauen argazkiak erabili, egiten dutena azaltzeko. Desberdintasuna da komunikabideetan irudi hauek arrakastarekin lotzen dituztela, ongizatearekin, garapenarekin, hazkundearekin… Eta guk irudiaren ifrentzua eskaini dugu. Arrakasta hori, irabazi horiek lortu dituzte, langileen lan-baldintzak estutzen, okertzen, langileak esplotazio egoeretara behartzen, prekarietatea orokortzen. Hori da biolentoa egin zaiena nire ustez, beraientzat eredugarri diren pertsona horien irudiak zabaltzen ari den miseriarekin lotzea.\nBadakite hori hala dela, beraien irabaziak langileen baldintzak okertuz lor ditzaketela soilik. Hau da, langileen lan-badintzak sakrifikatu behar direla enpresen leihakortasuna handitzeko. Baina, diotenez, hori ez da enpresari hauen errua, hori hala da sistemak hala eskatzen duelako, eta hori bete beste erremediorik ez dago. Ezin dira gauzak aldatu, onartu besterik ezin da egin. Prekarietatea egungo errealitatea da, ez enpresari hauek hala nahi dutelako, gauzak horrela direlako baizik.\nBeraz, beraien kontakizunean enpresariek enpresak zabaldu eta enplegua sortzen dute, eta sindikatuek enplegua deuseztu eta enpresak itxi. Prekarietatea alda ezin daitekeen errealitateak ekarri du, eta langabezia lan egin nahi ez dutenen kontua da. Desoreka ikaragarria da.\nGuk sinisten dugu gauzak alda daitezkeela. Sinistu ez, badakigu gauzak alda daitezkeela. Historia guztia dugu lekuko. Demokrazian, giza eskubideetan, pertsonen bizitzan eman diren hobekuntza guztiak langileen borrokak ekarri ditu. Bere garaian borroka horrek lortu zuen kapitalari mugak jartzea, eta orain ere posible da. Prekarietatea ez da onartu behar dugun fatalitate bat. Prekariatua antolatuz eta borrokatuz gauzak alda daitezke. Zaila da, erronka latza, bai, baina egingarria. Eta hori langile identitatea indartzetik dator. Identitate kolektiboak beldurrak uxatzen laguntzen du. Beldurtuta gauzkatenen argazkiak kartelean jartzeak, beraien ardura azaleratzen du, indarra ematen digu esateko: nahiz eta zuek guri hori saltzen saiatu, hauek ez dira gure eredua. Gure eredua dira egunero bizitza aurrera atera ahal izateko gogor lanean dabiltzanak. Bizirauteko edozer baldintzatako lana onartzea beste erremediorik ez dutenak. Burua altxata, duintasunez, beraien egoera aldatzeko zutitu eta borrokan dabiltzanak. Horiek dira gure eredua. Eta horiek ekarriko dute, gure seme-alabentzat amesten dugun etorkizun hobea.\nBurujabetza, Euskal Herria azaroa 10, 2015 Iruzkin 1\n8. EGBn gure heldutasunak goia jo zuela zirudien. Denetaz genekien, lezio ederrak ematen genizkien txiki zein nagusiei. Ikastolako handienak izanda, irakasleak kenduta, gandorra tente ibiltzen ginen. Orain, batxilergokoak ikusten ditudanean, unibertsitateko ikasleak entzuten ditudanean, umetxoak iruditzen zaizkit, gurasokeriaz begiratzen ditut: “Ai! Bizitzak erakutsiko dizuena…” Denbora ez da alferrik pasatzen.\nBadago joera bat, ez dakit naturala den, baina ohikoa bai, ameskeriatik errealismora, idealismotik pragmatismora, utopismotik epe laburreko interesak bilatzera, infantilismo deitu izan zaionetik heldutasuna esan zaionera: “Ezinezkoen alde ez ezazue borrokatu, ni ere hala ibili nintzen, baina esperientziak erakutsi dit pragmatikoa izaten”. Gerora entzun dut hori teorizatua dagoela, Poder Adulto deitzen zaio, Endikak azaldu zidan Brasilen gela berberan lo egin genuenean. Lasciate ogni speranza, Danteren hitzetan.\nDena den, guztiak ez daude ados. Batzuentzat idealen alde borrokatzeak, utopia bilatzeak, ezinezkoak eskatzeak, aurrera egiteko balio du. La utopía sirve para caminar. Beste batzuentzat, ordea, infantilismo zeinua da: maximalismora jotzea ez mugitzeko aitzakia baino ez da, eguneroko arduretan ez lokazteko aitzakia. Baina denbora ez da alferrik pasatzen, eta normalean idealismotik pragamatismora egitea da joera.\nEstatutismotik soberanismora egin dute batzuk, federalismotik independentismora beste batzuk, eta beste batzuk… Joera ohikoena pragmatismora da, bai, baina bada salbuespenik.\nIrlanda zen gure erreferentea garai batean, Eskozia esistitu ere egiten ez zenean kasik, eta begira orain. 2006ean Masek Zapaterorekin PSC-ren estatutuari lehen cepilladoa eman zion bilera izkutu batean; 2007ko agostazoan PSOEk bere adar nafarra berbideratu zuen (zulora), PSNrik gabeko aldaketa pentsatze hutsa amets bat zenean.\nAzkar doa denbora, geroz eta azkarrago gainera. Gauzak gertatzen dira, egoerak aldatu, eta Urkulluri Kataluniako prozesuaz galdetzen diotenean Eskoziako eredua nahiago duela erantzuten du, ingelesez egiten duenean azentu espainola ateratzen zaion arren. Katalanek ere nahiago dute Eskoziako eredua, baina bilbotarrek ez bezala, ezin dute aukeratu non jaio.\nNormalena idealismotik pragmatismora egitea da, baina bada salbuespen bat. Ez da Mas. Mas 2006ean pragmatikoa zen, eta gaur egun ere pragmatikoa da. Berak, Kataluniako asko eta askok bezala, ikusi du aldebikotasuna ezinezkoa dela, Espainiarekin independentzia beste aukerarik ez dagoela. Pragmatismotik maximalismora jauzi egin duena Urkullu da. Denborarekin, ezinezkoa eskatzen hasi da harrigarriki. Zergatik? Batzuentzat ezinezkoa eskatzeak aurrera egiteko balio du; beste batzuentzat quieto parado gelditzeko. Ziur naiz badakizula zein den bere arrazoia.\nZure begiradak dena esaten du\nBurujabetza urria 17, 2014 Iruzkin 1\nLandeiarako idatzi nuen artikulua urriaren 6an. Susmoa nuen Katalunian gauzak aldatuko zirela, dena den, idatzi nuen moduan uztea erabaki dut.\nZenbat alferrikako hitz. Zenbat argumentu, esplikazio, arrazoi. Zenbat lan burutik ahora eraman beharrak eraikitzen, besarkada batekin nahikoa denean. Askotan keinu batek gehiago esaten du klase magistral batek baino; luzatutako esku ireki batek, begirada batek. Horregatik, bizi dugun garai politiko nahaspilatu hau begiraden bitartez aztertuko dut.\nHasteko gora begiratuko dut, Eskoziara. Mende batzuk dituen sistema demokratikoa, eta, zergatik ez esan, Espainiako agintariak baina azkarragoak diren gobernuburuak. Cameronek independentziarako erreferenduma egiteko baimena eman zien Eskoziarrei, ezetzak aise irabaziko zuela ziurtzat jota. Zerk bihurtu zuen ustea ustel? Zer gertatu zen erreferendum bezperatan establishment-a dardarka jartzeko? Baietzaren aldekoek ezkerrera begiratu zutela. Ingalaterra neoliberalaren aurrean, Eskozia sozialdemokrata aldarrikatu zuten: ekonomia produktiboa indartsua, sistema publiko sendoa, zerga sistema progresiboa…\nKontua da hori ez zela nahikoa izan. Gutxigatik ezezkoa izan zen garaile, eta bertako batek dioenez “ez gara %51era iritsi eskoziarrei pentsioa zenbatean geldituko zitzaien esatea ahaztu zitzaigulako”. Argi uzten du honek, erabakiak hartzerako orduan, jateko gauzek duten garrantzia. Gizarte eredua funtsezkoa da herritarrak erakartzeko.\nGertatzen dena da guri ez digutela erabakitzen uzten. Gu bizi garen Estatuan demokrazia, mendeak izan ordez, jaioberria da (apur bat zorrotz jarriz gero, oraindik jaiotzear dela ere esan liteke) eta horrek gauzak oso desberdin egiten ditu, eskuinera begira jartzen gaitu horrek. Eta zer topatzen dugu han? Katalunia.\nNora begira daude kataluniarrak? Beraien legebiltzarrera. Gertutik zaintzen ari dira herriak kalean eskatu duena legebiltzarrak betetzen duela, hainbat urtez luzatzen ari den mobilizazio indartsu etengabeaz. Eta galdeketaren alde dauden alderdiak nora begira daude? Kalera. Kaleak batasuna eskatzen die eta erabakimena, alderdiak erakusten ari direna bestalde. Madrilek bere jarrera gogorrarekin seguruenik hori bilatzen du, subiranisten batasunaren haustura. Baina, askok kontrakoa pentsatzen bazuten ere, alderdiek batuta darraite, kalean dagoen indarrak bultzatuta, dudarik gabe.\nBegiratu dugu gora, begiratu dugu ezkerrera, begiratu eskuinera eta dena da inbidia, dena da “eta gu zer?”. Nora begira dago EAEko lehendakaria? Behera, Madrilera. Begiradak dena esaten du. Baina gu ez gara lehendakaria soilik. Gu askoz gehiago gara, gure kabuz ere begiratu dezakegu.\nBehera begira jar gaitezke gu ere, baina ez mapan, gorputzean baizik. Eta zer ikusten dugu? Eskuak. Eskuak ezker eskuin, itxaropenaren iturri.\nHauteskunde zurrunbilotan sartzear garen honetan Gure Esku Dago indartu ezean jai daukagu. Kaleak behartuko ditu alderdiak erabakitze eskubidea den ariketa demokratikoan martxan jartzen. Ateratzen dugun zaratak, lortzen dugun indarrak behartuko ditu begirada guregana zuzentzen.\nZein dago abiadura handiko trenaren zain?\nUncategorized maiatza 20, 2014 Iruzkin 1\nMisterio batek erakarri nau tren geltokira. Afrikatik ekarri omen dute marmola, Hego Amerikatik urre-zilarrak, , Japonetik teknologia, Txinatik altzairu-beirak. Dotore gelditu omen da eraikina; nire jakin mina, ordea, beste horrek sortzen du: nor dago trenaren zain?\nArazo gabe sartu naiz. Ilararik ez, bultzadarik ez, zaratarik ez. Nire burua islatua ikusten dut lurrean, makinen elektrizitatea entzuten da, usaina metalikoa da. Nire pentsamenduen oihartzuna entzuten da salan. Nasan ere inor ez. Hori bai, dena oso ederra dago.\nGeltokira nentorrela jendez gainezka ikusi ditut Lanbideko bulegoak. Lepo, gizarte laguntzen leihatilak. Gizon-emakumeak eskean. Mugimendu handia zebilen ere autobus geltokian. Honek, haatik, mendebaldeko tenplu sakratu bat dirudi: isila, hutsa.\nItxaron! Zarata bat. Norbait lurra joka, tap-tap-tap.\nBai! Han dago. Urduri, berantetsita, muturtuta bisaia. Urkullu da, talde trajeduna inguruan. Bizkartzainak bidali omen ditu trena ekar dezaten, bultzaka bada ere. Zenbat esfortzu, nolako ahalegina. Zer dela eta halako tema, trenaren zain inor ez bada?\nBadatoz. Badatoz bizkartzainak trena bultzaka, kostata, motel. Hori al da abiadura handiko trena?\nEz! Han atzetik dator! Ziuuuuuumm………..\nJoan da trena. Joan da dena. Taldeak hor darrai. Urkulluren bisaia ez da aldatu, ilea bai. Kirruak tenkatu zaizkio trena pasa den norantzan.\nJendeak jarraitzen du kalean, autobus geltokietan, eskean, lanean…\n[Iritzia] Gipuzkoako @erresidentziak: konponbidea ezinbestekoa da. Aintzane Orbegozoren artikulua @berria-n.… twitter.com/i/web/status/1… 4 hours ago


Course: Dispositiboen Elektronika [2011/06] [eus]\nhemen eskura duzun irakasgai hau, Gailuen Elektronika, Bilboko Ingeniaritza Goi Eskola Teknikoan irakasten den Telekomunikazio Ingeniaritzan kokatzen da, lehenengo mailan eta enborrezko izaerarekin.\nHelburu nagusiak honako bi hauek dira:\nIkasleari gailu elektronikoen printzipioak ezagutzeko oinarriak ematea, haien egituraren analisitik abiatuz;\nEta ikasleari oinarrizko gailu jakin batzuk erakustea, horiekin gaur egungo zirkuitu elektroniko gehienak ulertzeko moduan egon dadin. Gailu horiek diodoak (batez ere artezleak eta zener motakoak), eta BJT eta FET (MOSFET zein JFET) transistoreak dira.\nIkus bigarren mailako helburuak Page\nIrakasgaian ikusiko diren edukien deskribapena Page\nIrakasgaia egin ondoren, honako hauek egiteko gauza izango gara:\n1. Material erdieroaleen oinarrizko ezaugarriak eta printzipio fisikoak ondo jakitea / zehaztea.\n2. Eramaileen profilak, fluxuak, korronteak eta potentzialak prezisioz ebaztea, dimentsio bakarrean eta erdieroalezko egitura bakanetan.\n3. Oinarrizko gailu elektroniko batzuk eta haien funtzionamendua eta aplikazio nagusiak ondo identifikatzea.\n4. Zirkuitu diododun sinpleen transferentzia-kurba kalkulatzea.\n5. Transistore bipolarrak edo eremu efektuko transistoreak dituzten zirkuitu errazen polarizazio-puntua ebaztea.\n6. Erdieroalezko gailuetan gertatzen diren efektu dinamikoen ondorioak balioestea.\n7. Zirkuitu anplifikatzaile sinpleak identifikatzea eta ebaztea (besteak beste, irabazia, tarte dinamikoa, sarrerako eta irteerako inpedantziak lortzea).\nHorretarako, irakasgaiak 18 gai nagusi ditu, lau atal nagusitan multzokatuta: erdieroaleen analisia (Gaiak: 1-5, 43 ordu); pn juntura edo diodoa (Gaiak: 6-10, 49.5 ordu); transistore bipolarrak (BJT, Gaiak: 11-14, 50 ordu); eta eremu efektuko transistoreak (FET, Gaiak: 15-18, 45 ordu).\nIkus irakaskuntza gida osoa Page\nIrakasgaiarako sarrera eta atalen deskribapena Page\nIkus gomendaturiko irakurgaiak (oinarrizko bibliografia) Page\nHona hemen irakasgaiaren mamia ikasteko oinarrizkotzat jotzen ditugun dokumentuen bilduma. Testuetan, gailuen portaera azaltzen duten fenomeno fisikoen deskribapena topatuko duzu eta, horrekin batera, gailuen funtzionamendua eta egitura hobeto ulertzen laguntzen duten garapen matematiko batzuk ere. Halaber, kasu praktiko batzuk eta aplikazio-zirkuitu ohikoenak ere ikusiko dituzu…\n1 - Dispositiboak edo gailuak (sarrera) File\n2 - Erdieroaleen ezaugarriak File\n3 - Korrontearen eroapena File\n4 - Sorrera eta birkonbinaketa File\n5 - Ekuazio orokorrak File\n6 - PN juntura oreka termodinamikoan File\n7 - Diodoaren polarizazioa File\n8 - Diodo idealarekiko desbideratzeak File\n9 - Diodoa erregimen dinamikoan File\n10 - Diodoaren aplikazioak eta diodo bereziak File\n11 - Transistore bipolarra estatikoan File\n12 - BJTaren seinale handiko ereduak File\n13 - BJTaren erregimen dinamikoa File\n14 - Zirkuitu anplifikatzaileak File\n15 - Eremu efektuko transistoreak: MOSFETa File\n16 - Eremu efektuko transistoreak: JFETa File\n17 - FETak erregimen dinamikoan File\n18 - FETen polarizazio zirkuituak File\nWeb-ean badaude eskura, libreki, ikasmaterial edo baliabide asko elektronika eta erdieroaleak jorratzen dituztenak. Hemen, oso interesgarritzat eta didaktikotzat jo ditugunen zerrenda bat emango dugu:\nGailu erdieroaleen oinarri fisikoak (Coloradoko unibertsitatea) URL\nErdieroaleei buruzko programatxoak (applet-ak) (Buffaloko unibertsitatea) URL\nTransistoreari, diodoari eta abarrei buruzko informazioa eta bitxikeriak URL\nElektronikari buruzko hainbat ikasgai gidatu URL\nElektronika ikasteko hainbat web-orritarako lotura URL\nElektronika ikasteko beste hurbilketa edo modu bat URL\nInteres didaktikoa izan dezaketen hainbat orri (aurkibidea) URL\nErdieroaleari buruzko ariketak File\nDiodoari buruzko ariketak File\nTransistore bipolarrari buruzko ariketak File\nEremu efektuko transistoreari buruzko ariketak File\nAzterketen bilduma (1999/2009) URL\nHainbat soluzio eta material interesgarri URL\n1.- Erdieroalea: eskualde laburrak eta eskualde luzeak File\n2.- Diodoa: zener diodoak File\n3.- Diodoa: junturako kapazitatea File\n4.- Diodoa: profilak aurreikusi File\n5.- Erdieroalea eta diodoa: galdera teorikoak File\n6.- Transistore bipolarra estatikoan: teoria File\n7.- Transistore bipolarra estatikoan: Ebers-Moll File\n8.- Transistore bipolarra estatikoan: 7.A File\n9.- Transistore bipolarra estatikoan: Ebers-Moll (9A) aurreikusi File\n10.- Transistore bipolarra dinamikoan: teoria File\n11.- Transistore bipolarra dinamikoan: zirkuitu anplifikatzailea File\n12.- Eremu efektuko transistorea: teoria File\nEzagutu irakasleak Page\nBigarren puntuan (Gomendaturiko irakurgaiak atalean) aurkezten zen oinarrizko bibliografiaz gain, badago interesgarritzat jotzen dugun bibliografia osagarria:\nOinarrizko bibliografia Page\nBibliografia osagarria (paperean zein sarean) Page\nInternet-lotura interesgarri batzuk Page


Salda badago — Eibar.ORG | Eibarko peoria\nHemen zaude: Hasiera / Blogak / Harrikadak / Salda badago\nMikel Iturria 2006/01/14 17:57\nHilbeltza dela nabarmen egin zait lehen lan aste honetan, martxa hartu ezinik ibili naizelako: ez lanean, ez blogean, ez ezertan. Eta egon dira gai interesgarri batzuk astean zehar. Patxadarik eta gogorik ez haiei heltzeko, ordea.\nXX. mende bukaerako Donostiako Belodromoari lekukoa hartu dio BECek mende berri hasiera honetan. Jada bat baino gehiago izan dira bertan egin diren ekitaldi nagusiak, baina euskaldunok erreparatu diogu Centreri bertsolariak bertan egon direnean. Orain ezker abertzalearen txanda da. Datorren asteburuan Bide Eginez Centre izan dadila. Amen.\nOsasunaren sinbolo edo the organization-en sinbolo den polemika horretan, gustatu zitzaidan pasa den osteguneko Pásalo saioan Gorka Landaburu kazetariaren ateraldia. Honen berbaldiaren aurreko erreportaian María San Gilen prentsaurrekoa eta Batasunaren bertsioen berri eman zuten. Ondoren, Landaburuk hitza hartu eta oso modu naturalean esan zuen: “Gaur egun Batasuna herritarren osasunaz kezkatzen dela jakitea pozgarria da niretzat”. Hori esan zuen the organization-en ondorioak pairatu zituen esku kaltetuari eragiten zion bitartean.\nMaddi eta Joseba Irazoki bikotearen Iglua bertatik bertara ikusteko aukera izan genuen Erakusleihoan. Inprobisazioa oinarri zuen kontzertu zinematografikoa zela zioten protagonistek. Soinuak eta irudiak nahasian. Ostegunean izan zen hori.\nHurrengo gonbidatua, martxoaren 23an, Giorgio Bassmatti izango da Eta bapatean proiektuarekin. Martin Varsavskyk bere enpresa-egitasmo fonianoa blog bidez zabaltzen duen bezala, antzeko-parezido hasi da Love of 74 blogean. Ea zer egiteko gai den amodio jauna.\nMundo Café ikuskizunaren azken emanaldia ikusi nuen Lugaritzen ostiral arratsean: Narf galegoak, Miquel Gil valentziarrak eta Jabier Muguruza euskaldunak, musikari lagunekin, egin duten kantautore espektakuluaren bukaera donostiarra.\nSorpresa izan dira niretzat beste bi kantautoreak, batez ere Narf. Fran Perez ditu izen-abizen eta, aire zeltak alde batera utzita, hegoaldera begiratzen du: Portugal eta Afrika lusofona.\nMaiatzean egon ziren Egiako Kultur Etxeko Gazteszenean eta txantxa Mundo Tortillarekin egin zuten. Atzoko txantxa Mundo Txotx izan zen eta hori horrela zela frogatzeko eta proiektuaren bukaera ospatzeko sagardotegira jo zuten musikariek.


Andy Criere 32 onenen kanporaketan sartu da Caparica Surf Festen - basqueteam\nAndy Criere Basque Teameko surflariak ondo gainditu du 64 onenen txanda Caparica Surf Fest txapelketan. Hamargarren txandan uretara sartu da Marco Mignot frantziarraren eta Yael Pena eta Luis Díaz kanariarren aurka aritzeko. Donostian jaiotako surflariak eguneko puntuaziorik onena lortu du bere olatuetako batean, 7.33ko balorazioarekin. Olatu horri 5.33ko beste bat gehitu dio ondoren, serieko postu onena sinatzeko.\nAndy Crierek 25. postuan bukatu zuen Israelgo Netanya Pro txapelketan, eta Challenger Serieserako txartela lortzeko asmoarekin etorri da Portugalera. Hurrengo fasean Maxime Huscenot, Joan Duru eta Mihimana Brayerekin neurtu beharko ditu indarrak.


Argazkien salmenta solidarioa | Consumer\nArgazkien salmenta solidarioa\nUrbein plataforma solidarioak irudiak partekatzeko eta salmentaren ehuneko bat gobernuz kanpoko erakunde bati emateko aukera ematen du\narabera: Ostirala, 2014ko abuztuaren 08a\nIrudia: Travis Isaacs\nArgazkiak partekatzeko eta saltzeko plataforma solidario berria baino askoz gehiago da Urbein. Sare sozial bat da, eta GKE bati irudi bakoitzeko ordaintzen zaion zenbatekoa emateko aukera ematen du. Prezio finkoa 25 eurokoa da eta erakundearentzat bost euro. Ekimen hau Aspace eta Down España Konfederazioaren babesarekin sortu da. Asmoa da interesa duten pertsona guztiek beren argazkiak plataforman argitaratzea, eta ez bakarrik salmenta-kopuru bat jasotzea; gainera, GKE batekin elkarlanean aritzen dira. Ondoren, proiektu horren dinamika azalduko dugu.\nNola lagundu GKE batekin\nArgazki baten balio sozialak prezioa du:bost euro. Hori da Urbeinekin kolaboratzen duten GKEek jaso dezaketen kopurua. . Irudiak partekatzeko eta saltzeko sortu berri dugun plataforma honek helburu bikoitza du: batetik, argazkigintzan interesa duen edozein pertsonak pasio horren truke ordainsaria jasotzeko aukera izatea eta, bestetik, zenbateko horretatik zati bat gizarte-erakundeei ematea, egungo krisi-une batean.\nUrbein gizarte-sare bat da, gaurkotasuneko irudiak partekatzeko eta saltzeko. Ez da beharrezkoa argazkigintzan lan egitea, nahikoa da nolabaiteko trebezia izatea eta une egokia harrapatzea. Plataforma komunikabide bat izatea nahi da, unean uneko argitalpenak argitaratzeko, erabiltzaileek beren herrian edo herrialdeko eta munduko beste leku batzuetan zer gertatzen den jakin dezaten.\nArgazki bat egiten edo erosten dutenek kalitatezko lan bat dute, eta aldi berean GKE bati laguntzen diote\nIrudien salmentari dagokionez, argazkilariak, lehenik eta behin, proposamenetako GKE bati lotzen zaizkio, eta, beraz, berehalakoa saltzen duten irabaziak erakunde horretara bideratzen dira. Bakoitzak 25 euro ordaindu behar ditu, eta bost euro Gobernuz Kanpoko Erakundeari (GKE) zuzendu behar zaizkio.\nArgazkien jabeek PayPalen bidez jasotzen dituzte onurak, eta, beraz, beharrezkoa da zerbitzu horretan kontu bat izatea. Nahikoa da kontuaren helbide elektronikoa “Fakturazio-datuak” atalean eranstea, eta, irudi bat saltzen denean, “Eskuratu lortutako onurak” botoia sakatu besterik ez da egin behar. Horiek saldu egin daitezke, saldu eta 30 egunera.\nBestalde, argazkietako bat erosten dutenek kalitateko lan bat ez ezik, GKE bati dohaintza egiteko aukera ere badute. Eredu justu eta arduratsua pentsatu da. Orain arte, ekimen horri babesa eman dioten bi erakundeak Aspace eta Down España dira, nahiz eta GKEen zorroa handitzea espero den. Igoera erabiltzaileen hazkundearen parekoa izango da.\nIrudi solidarioen bankua\nUrbeinen helburua, aurrekoaz gain, irudi-banku bat sortzea da. Plataforma gaurkotasuneko argazkietan espezializatuta dagoen arren, katalogoa beste gai batzuetara zabalduko da, hala nola bidaiak, erretratuak, kirol ekitaldiak, moda edo bitxikeriak. “Zerbait gertatu nahi duen tokian, telefono mugikorra duen pertsona bat egongo da argazki bat hartuta”, azaltzen du Jesús Blancok, Urbein-en sortzaileak, “guztiok gara argazkilariak”.\nIrudi horiekin, gainera, gaurkotasun-taldeak sor daitezke, hau da, erabiltzaileek eurek emandako argazkietatik abiatuz gaurkotasuneko gaiei buruzko argazki-taldeak. Horretarako, telefono mugikorrarekin egindako argazkiak argitara daitezke, berehala irabazten baitute eta irudia unean bertan lortzen baitute.\nEnkarguz argazki bat eskatzeko aukera ere badu sareak. “Nahi den irudia aurkitzen ez bada, eskaera edo enkargua argitara daiteke erabiltzaileek zuzenean atenditu dezaten”, adierazi du Jesús Blancok. Kasu horretan, beharrezkoa da dei bat sortzea eta nahi den aldiuneko prezioa finkatzea. Gutxieneko prezioa 50 eurokoa da.\nUrbein proiektu berria da, hasieratik hazteko asmoarekin sortua. Horretarako, crowdfunding kanpaina bat jarri du martxan, mugikorretarako app bat garatzeko behar diren funtsak lortzeko. Espero da aplikazioak irudi bat lortzea erraztuko duela eskaera bat sortu denean; izan ere, geolokalizazio-zerbitzuen bidez, erabiltzaileak mezu bat jasoko du, argazkiak ateratzeko uneko gertaera edo gertakizunetatik hurbil dagoenean.\nelkartasuna fotografías-eu ONG-eu


Aurten irudia eta mugimendua Maker mugimenduarekin erlazionaturik daude. Hau da, garapen industrialerako ahalmenean era pertsonalean zentratutik dagoen mugimendua da, biztanleriaren esku baliabide arruntak eta biztanleria guztiarentzat eskuragarri egongo diren baliabideak eskaintzen dituena. Horregatik, aurtengo leloa “Hazlo tu mism@ - Egin zerorrek – Fais-le-toi-même” izango da, aurtengo irudia “KreaTU” izango da eta kartelen sorrera, stand eta bestelako elementuak, kartoi, itsasgarri, guraize eta egunerokotasunean eskura izan ditzakegun bestelako baliabideak izango dira.\nMiguel Angel Paez Bidasoa bizirik elkarteko presidentearen iritziz, “pertsona kreatzaileak eta teknologia berrien zaleak direnak kontutan hartzea pena merezi du. Horrela, nola partekatzen duten ikusi eta maker komunitatearen ekarpenei esker nola hazten diren ikus daiteke. Aurtengo irudi eta leloaren bitartez aditzera eman nahi dugu baliabide gutxirekin ideia onak garatzea posible dela”.\nBere aldetik, Maria Serrano Bidasoa bizirik elkarteko kontseilariak, gaineratu du “pozik gaude pertsona eta enpresa ekintzaileen parte-hartzearekin. Profil ezberdinetarako interesgarria gerta daitekeen programa orekatu bat prestatu dugu”.\nOndo osaturiko programa\nOrdu berean, 9:30etan, eraldaketa digitalera egokitzeko erakundeen barneko inplikazio eta konpromisoaren inguruan hitz egingo da, zein jarrera bultzatu, antolakuntza baten barnean nola aurre egin eta ekipamenduak eraldaketa digitalera nola egokitu ikertzeko. Florent Amion “Fundación Hospital Optimista”-ko presidenteak emango du ikastaroa.\nBestetik, 15:00etan, Ana Eguiazabal coach sortzailearen bitartez gatazkak konpontzea ahalbidetuko duten sentimenduen lanketa, kritiken onarpena eta bezeroarekiko arreta hobetzekoa baliabideak landuko dira.\nAurten, Inplantalariak (SPRI) zerbitzuari esker, tailer teknologikoek pisu garrantzitsua izango dute ere. 9:15etan enpresa txikiei zuzenduriko tailer bat egingo da, ziber erasoen eragina nola murriztu erakusteko. 12:00etan, Smartphone batekin sortzeko zenbait tresna emango dira, adibidez, mugikorrarekin eginbeharrak automatizatu, errealitate areagotuko promozioko materialaren sorrera edo bideo komertzialen sorrera.\nAipagarriak diren ekintza gehiago\nGoizean zehar “Compagnie des Vents et Marées“-i esker MAKER Objects MUSEOA bisitatu ahalko da, maker iraultza digitaleko sekretu interesgarrienetako ezagutu ahalko dira bertan. Gainera, maker zirkuitu teknologiko bat egongo da honako enpresa hauez osaturik: 3D Berridi, “Volando con la Impresión 3D; Sonia Ruiperez, oihal berria mozteko produkturekin; Tumarker, pellet edo galautsa estruitzen duen produktuarekin; Arplastiz, banan-banan eginiko menu eta ardo kartekin; Sruf Logic, neopreno lehorgailu batekin; Accuro bu Alcad, paziente eta erizainen arteko komunikazio sistema berri batekin.\nZentzu horretan ere, maker txoko bat egongo da, bertaratutako pertsonek haien sorkuntzak sortu eta sare sozialetan partekatzeko aukera izan dezaten.\nBeste alde batetik, Star ekintzaile prototipatu teknologikoaren hackathon bat egingo da, ideia eta proiektua era azkar eta dinamikoan garatuko dituen ekintza batean. Ekintza honetan, non eskualdeko enpresek ere parte hartuko duten, Plaiaundi BHI, LHII Bidasoa, Irungo La Salle, Gipuzkoako Foru Aldundiko Ekonomia Sustapena, Landa Ingurumena eta Lurralde Oreka saila, Mondagron Unibertsitatea eta Tknika formazio profesionaleko zentroekin egindako kolaborazio bat da.


Poligloten gaitasun harrigarria Sustatu.eus - Teknofiloen albistegia\nPoligloten gaitasun harrigarria\n2017-07-09 : 09:47\nWouter Cordunewer 12 hizkuntza hitz egiten dituen poliglota holandar bat da, eta Youtubeko kanal bat du. Bere bideoetako bat grabatzen ari zela, beste lagun batekin topo egin zuen, Mazedoniarra hau, 30 bat hizkuntza egiteko gai dena. Hona elkarrizketa harrigarria.\nHamabi minutuko elkarrizketan, hizkuntza hauetan mintzatuko zaizkigu biak: ingelesa, gaztelania, Brasilgo portugesa, nederlandera, frantsesa, txinera mandatina, thaiera, errusiera, hebreera, arabiera, Filipinetako tagaloera, koreera, daniera, vietnamera, alemana, albaniera, kroaziera, mazedoniera, grezkera, serbiera eta bulgariera.\nDuela egun batzuk Berria egunkaria euskaldun poligloten inguruko artikukua argitaratu zuen. Han agertu ziren Jon Iñarritu senataria (euskara, gaztelania, ingelesa, frantsesa, italiera, nederlandera eta hebreera), Ion Pagoaga doktoregaia (euskara, gaztelania, ingelesa, frantsesa, italiera, poloniera eta ikasten, katalana), Xabi Paya bertsolari eta kultur kudeatzailea (euskara, gaztelania, ingelesa, frantsesa, alemana, errumaniera, arabiera, katalana eta galiziera) eta Amaia Morris irakaslea (euskara, gaztelania, ingelesa, frantsesa eta alemana).\nGure miresmena lagun guzti hauei.


BISOI EUROPARRA ZAINTZEKO PROIEKTUAREKIKO LANKIDETZA – Centro Martioda\nBISOI EUROPARRA ZAINTZEKO PROIEKTUAREKIKO LANKIDETZA\nJoan den hilabetean, aukera izan genuen Araban bisoi europarra itxian hazteak izan duen arrakastaz gozatzeko, espeziea onik zaintzeko LIFE LUTREOLA SPAIN programaren barruan. Izan ere, Martiodak, AFAko fauna suspertzeko zentroa den aldetik, programa horretan laguntzen du.\nGure albaitaria hazkuntza proiektuaren instalazioetara joan zen bisoikumeak, jaio ahala, aztertzeko, eta jaio eta handik hilabetera, bigarrenez aztertu zituen, eta mikrotxip bana jarri zien.\nEtorkizunean, bisoikumeak naturan askatuko dira bisoi europarraren basoetako populazio murriztuak indartzeko; GALZORI LARRIAN dagoen espezie hori onik zaintzeko beste neurri bat izango da hori.\nLagundu bisoi europarra buruz bideo hau zabaltzen.


Historiako muturrekorik handienetako bat –bi eguneko jaitsierarik gogorrena– hartu dute munduko burtsek Britainia Handiko erreferendumaren ostean: hiru bilioi ("b" hizkiz idatzirik, bai) galdu dute konpainia handienek beren kapitalizazioetan. Kezka handiagoa sortu du planetako aberatsen artean Erresuma Batuari eragiten dioten libra esterlinaren jaitsierak edo zor publikoak A hirukoitzaren maila galtzeak, zer esanik ez eraso arrazistak ugaritzeak baino.\nNew Yorkeko burtsako agenteak akiturik atzo, ekainak 27. (Argazkia: Russell Boyce)\nOstiralean bi bilioi dolarretik gora galdu zituzten munduko burtsetako indize nagusiek, konpainia gotorrenen akzioak erakusten dituztenek. Astelehean kasik bilioi bat gehiago. Aditu bakar batek ere ez du zalantzan jarri gainbehera globalaren zioa dela Brexit, Erresuma Batuko herritarrek erreferendumean erabaki izana Europar Batasunetik irtetea. Bai Remain (Europan geratu) eta bai Leave (irten) aukerak sustatu dituzten politikariek, aitortu dute ez zeudela horrelako ekaitz baterako prestaturik.\nAstearte goizean Europako burtsa gehienetan igoerak ageri ziren, baina aditu askoren ustean ekaitzak baretzeko itxurarik ez du. Aldagoiaren tamainaren aurrean, Brexit erreferenduma antolatu zutenek eskuak garbitu nahi dituztela esan liteke. Ekonomia ministro George Osbornek esan du, adibidez, irteteko erabakiak irabaziz gero biharamunerako plana edukitzea ez zegokiela haiei. Beste batzuk hasi dira bigarren erreferenduma proposatzen. Bai Alderdi Kontserbadoreko buruzagi batzuk, bai Britainia Handiko ekonomian indarra daukaten oligarka zenbait ere, hala nola Richard Branson.\nBitartean, Erresuma Batua Europar Batasunarengandik dibortziatzeko mekanismoa, Lisboako itunaren 50. atala, abian jartzea inork ez du eskatu, eta gero eta epe luzeagoak aipatzen dira horretarako, goizena hauteskunde berrien osterako. Brexit enbatak atal asko eta nahasi bezain ikusgarriak eduki behar ditu. Euskal Herrian ere bai: nork uste behar zuen ingelesen erabaki batek burtsako astindurik handiena IBEX 35eko konpainiei eragingo zienik?\nKanal hauetan artxibatua: Brexit | Erresuma Batua | Burtsa


Dambach (Bad Niederbrunnengo kantonamendua) - Wikipedia, entziklopedia askea.\nSturzelbronn, Philippsbourg, Lembach, Niederbronn-les-Bains, Obersteinbach eta Windstein\n360 (%48.3) 376 (%50.5)\nDambach Frantziako udalerria da, Rhin Beherea departamenduan dagoena, Ekialde Handia eskualdean. 2013an 753 biztanle zituen.\n2007an Dambach udalerrian erroldatutako biztanleak 753 ziren. Familiak 296 ziren, horien artean 60 pertsona bakarrekoak ziren (20 bakarrik bizi ziren gizonak eta 40 bakarrik bizi ziren emakumeak), 112 seme-alabarik gabeko familiak ziren, 116 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 452 etxebizitza zeuden, 299 familiaren etxebizitza nagusia ziren, 115 bigarren erresidentzia ziren eta 38 hutsik zeuden. 421 etxeak ziren eta 27 apartamentuak ziren. 299 etxebizitza nagusietatik 251 bere jabearen bizilekua ziren, 34 alokairuan okupaturik zeuden eta 14 doan lagata zeuden; 10 etxek bi gela zituzten, 41 etxek hiru zituzten, 75 etxek lau zituzten eta 173 etxek bost zituzten. 268 etxek euren parking plaza propioa zuten azpian. 102 etxetan ibilgailu bat zegoen eta 167 etxetan bat baino gehiago zituzten.\nDambach udalerriko biztanleria-piramidea 2009an .\n2007an lan egiteko adina zuten pertsonak 512 ziren, horien artean 373 aktiboak ziren eta 139 inaktiboak ziren. 373 pertsona aktiboetatik 350 lanean zeuden (191 gizon eta 159 emakume) eta 23 langabezian zeuden (11 gizon eta 12 emakume). 139 pertsona inaktiboetatik 55 erretiraturik zeuden, 29 ikasten zeuden eta 55 "bestelako inaktibo" gisa sailkaturik zeuden.\n2009an Dambach udalerrian 317 unitate fiskal zeuden, 794 pertsonek osaturik. Pertsona bakoitzeko diru-sarrera fiskalaren mediana urteko 18.531 euro zen.\n2007an zeuden 29 komertzioetatik, 2 janari enpresak ziren, 1 bestelako produktu industrialen fabrikazioko enpresa zen, 4 eraikuntza enpresak ziren, 4 ibilgailuen saltze eta konpontze enpresak ziren, 1 garraio enpresa zen, 4 ostalaritza eta jatetxe enpresak ziren, 1 finantziazio enpresa zen, 7 zerbitzu enpresak ziren, 2 administrazio publikoko enpresak ziren eta 3 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 8 zerbitzu publikoetatik, 1 banku bulegoa zen, 1 igeltseroa, 2 zurginak, 1 ile apaindegia, 1 albaitaria eta 2 jatetxeak.\n2000. urtean Dambach udalerrian 5 nekazaritza-ustiategi zeuden.\nDieffenthal (1,7 km)\nBlienschwiller (2,1 km)\nNothalten (3,2 km)\nItterswiller (4,5 km)\nEpfig (4,8 km)\nSaint-Pierre-Bois (5,1 km)\nBernardvillé (5,5 km)\nEbersheim (5,6 km)\nReichsfeld (5,9 km)\nThanvillé (5,9 km)\nMultimedia: Dambach (Bas-Rhin)\nBNF: 152712264 (data)\nOrriaren azken aldaketa: 18 urria 2021, 20:19.


Ikerbasquek 20 ikertzaile gazte kontratatzeko 'Research Fellows' programarena egin du | Zientzia eta Teknologia | GAIAK\n2022 URT. 15 - 11:06h\nIkerbasquek 20 ikertzaile gazte kontratatzeko 'Research Fellows' programarena egin du\nAukeratutako zientzialariek Araba, Gipuzkoa eta Bizkaiko unibertsitate eta ikerketa zentroetan eta jakintza arlo guztietan egingo dute lan, bai zientzia esperimentaletan (Biologia, Kimika, Fisika), bai medikuntza, matematika, ingeniaritza, gizarte zientzia eta giza zientzietan ere.\nIkertzaile bat Ikerbasque zentroan lanean, artxiboko irudian. (Jon URBE | FOKU)\nIkerbasque Zientziaren Euskal Fundazioak 'Research Fellow' programaren 2022ko deialdia egin berri du. Programaren bidez, Lakuako Hezkuntza Sailak goi mailako ikertzaile gazteen «harrobia» sustatu nahi du, eta, aurreko deialdiak arrakastaz burutu eta gero (80 lagun kontratatu dira jada), Ikerbasquek deialdi berria egin du beste 20 ikertzaile gazte kontratatzeko.\nArduradunek adierazi dutenez, 'Research Fellow' programak funtzio bikoitza du: alde batetik, atzerrian lanean dauden zientzialariak erakartzea (euren ibilbideko une batean joan ziren bertokoak barne) eta, bestetik, EAEn ikertzen dihardutenei beren ibilbidea sendotzeko aukerak eskaintzea.\nHalaber, deialdiaren bidez, bereziki emakume ikertzaileen kontratazioa eta EAEtik kanpo lanean dauden euskal ikertzaile gazteen itzulera bultzatu nahi da. Oraingoz Ikerbasquek 17 herri ezberdinetako 80 ikertzaile kontratatu ditu, 45 gizon eta 35 emakume, hain zuzen ere.\nEzagutza arlo guztietako eta hiru eta hamar urte arteko eskarmentua duten mundu osoko ikertzaileek aurkez ditzakete beren eskaerak Ikerbasque Fundazioaren webgunearen bidez martxoaren 15a arte. Aurkezten diren ikertzaile guztien nazioarteko ebaluazio prozesu sakona egingo da, Europako Batzordearen irizpideen araberakoa.\nIkerbasquek bost urterako lanpostuak eskaintzen ditu. Azken urtean ikertzaileak ebaluatuak izango dira eta toki iraunkorrak lortzeko aukera izango dute. Aukeratutako zientzialariek Araba, Gipuzkoa eta Bizkaiko unibertsitate eta ikerketa zentroetan eta jakintza arlo guztietan egingo dute lan, bai zientzia esperimentaletan (Biologia, Kimika, Fisika), bai medikuntza, matematika, ingeniaritza, gizarte zientzia eta giza zientzietan ere.\nIkerbasquek lau milioi euro lortu zituen Europako Batzordetik 2021ean programa honetarako, garapen zientifikoa bultzatzeko Europako ekimenik onenetakotzat aukeratua izan ondoren. Hartara, Ikerbasqueren proposamenak nazioarteko adituek emandako puntuazio gorena lortu zuen: 100 puntutik 99,4.\nIkerbasquek hurrengo lau urtetan 100 ikertzaile kontratatzeko asmoa dauka, horietatik 36 Europako Batzordeak finantzatuta.


Plazentziatar jatorriko txakolina, Beizaman - Soraluze - Plaentxia.eus\nPlazentziatar jatorriko txakolina, Beizaman\nEgoitz Unamuno 2020-11-21 13:20\nLuis Jabier Oregi Iñurrieta (Soraluze, 1963) Beizaman bizi da Urki Zahar baserrian, eta izen bereko txakolina ekoizten du. 2005ean abiatu zuen txakolina egiteko proiektua, aita zenak tentatuta.\n“Aita etorri zen batean, baserri inguruko zelaiei begiratu eta zera bota zigun: ea zergatik ez genuen inguruko lurretan txakolina ekoizten. Hasieran barre egin nion, baina gero jakin nuen bazela mahats landareak ekoizten zituen mintegi bat eta bertara jo nuen landare eske. Han, ordea, esan zidaten Getariako sor-markarako bakarrik ekoizten zutela eta ni horrekin harritu egin nintzen. Oztopo asko topatu nituen txakolina ekoizten hasteko eta horrek are gogo handiagoa piztu zidan aurrera egiteko. Esan zidaten Oñatin Juan Zelaiak eta beste batzuek bazihardutela txakolina ekoizteko elkarte bat sortzeko ahaleginean eta eurengana jo nuen”.\nMomentu horretatik aurrera, Oñati eta Arrasateko beste ekoizle txiki batzuekin batera abiatu zuen txakolina ekoizteko baimena eskuratzeko borroka, eta hiru urte geroago, 2008an, eskuratu zuen baimen hori, Getariako sor-markapean. Orduan landatu zituen mahatsondoak Beizamako lurretan eta lau urte beranduago, 2012an jaso zuen lehen mahats uzta.\nHasierako urteetan, mahatsa Zarautz eta Getariako bodegetara eroan behar izan zuen, baina 2016az geroztik, Beizaman bertan ekoitzi zuen txakolina, etxetik gertu eraiki zuten bodegan.\nLuis Jabierrek garbi zuen ez zuela gai kimikorik erabili nahi eta txakolina modu ekologikoan ekoiztearen alde egin zuen apustu. Ondorioz, ezkoizpenari dagokionez, uzta bakoitzean, modu konbentzionalean ekoizten duten bodegekin alderatuta, bataz beste, %70a gutxiago jaso izan du. “Gure urteko produkzioa, 6.000-7.000 botilakoa izaten da baina gora behera handiak izaten dira. 2017koa, esaterako, oso urte ona izan zen eta 11.000 botila ekoitzi genituen, baina aurten, ez gara 3.000 botilara iritsiko. Orain, badihardugu mahatsa babesteko teknika berriak probatzen baina ekoizpen ekologikoari trabak besterik ez dizkiote jartzen eta zaila da aurrera egitea”.\nMaila goreneko jatetxeetan\nEkoizpena kantitatez horren mugatua izanik, Urki Zahar bodegak kalitatearearen alde egin du, eta gaur egun maila goreneko txakolin eta ardoekin lehiatzen da. “Gure merkatua jatetxeetan dago eta zorte handia izan dut gure txakolina inguruotako jatetxerik onenetan eskaintzea lortu dugulako: Arzak, Berasategi, Elkano…". Horrez gain, Estatu Batuetara ere esportatzen dute txakolina. "Lortu dugu txakolina prestigiatzea eta bide berri bat zabaltzen dihardugu. Zati bat kanpora saldu dugu eta horri esker salbatu dugu urtea, baina gure lehentasuna hemen saltzea da. Horregatik sartu gara euskal ardoen Biba Ardoak kooperatiba sortu berrian ere”.\nGaur egun, Urkizahar bodegak bi txakolin mota ekoizten ditu; bata, arrunta altzairuzko upelean ondutakoa, botilako 10 eurotan saltzen dutena; eta bestea, berezia, haritz egurrez egindako barrikatan ondua dena, botila 19,5 eurotan saltzen dutena. “Apustu horixe egin dugu eta ondo ari gara saltzen. Satisfaziorik handiena da emaitzak ikusten hasi garela eta penarik handiena nire aita ez dela bizi hau ikusteko”.\nUrkizahar txakolina erosi nahi duenak Urkizahar.eus webguneko dendaren bitartez eros dezake, eta horrez gain, bisitan joan nahi izanez gero, horretarako aukera ere eskaintzen dute, hamar lagunetara arteko taldeentzako.


Auditoria Soziala 2022. ONdo egin! - REAS EUSKADI\nAuditoria Soziala 2022. ONdo egin!\nApirila amaitu da, eta horrekin batera, ekonomia solidarioko erakundeak beste urtebetez jarri gara martxan gure burua ikuskatzeko, begiratzeko, planifikatzeko, berrikusteko, … bi hitzetan esanda, Auditoria Soziala egiteko.\nOrdua da. Une batez balantzea egiteko ordua da (ez soilik ekonomikoa, soziala eta ingurumenekoa ere), eta zer egiten ari garen ondo eta zer hobetu dezakegun ikusteko, ekitateari, lanaren kalitateari, ingurumen-iraunkortasunari, lankidetzari, ingurunearekiko konpromisoari eta aberastasunaren bidezko banaketari dagokienez.\nAurten, gainera, nobedadeak ditugu. Euskadiko Auditoria Sozialeko prozesuaren 15 urteetan lehen aldiz, entitateok berme-ziurtagiri bat, kalitate-zigilu bat lortuko dugu Auditoria Soziala amaitzean eta ebaluazio positiboa lortzean. Zigilua lortzeko, adierazleen ebaluazioan gutxieneko puntuazioa lortu beharko da, eta auditoriaren emaitzak REAS Euskadiren webgunean edo euren webgune korporatiboetan argitaratuta izan beharko dira. Berme-ziurtagiri hori izango da, beraz, Merkatu Sozialaren giltza, bai eta haren inguruan garatzen diren komunikazio-euskarri guztiena ere.\nEgia da eskatzen den informazio guztia lortzea lan nekeza dela (aurtengo bateriak 76 item ditu), baina fruituak ematen ditu datuak biltzeko lehen fase hori igaro ondoren. Eta zergatik esaten dugu fruituak ematen dituela? Ez al da “beste galdetegi bat”? Ez, hemen auditoria sozialaren prozesuan parte hartzea hain interesgarria izatearen arrazoietako batzuk:\nNagusia: ekonomia solidarioaren gutuneko sei printzipioen betetze-maila neurtzen laguntzen digu.\nKanpora begira: tresna informatikoak berak, infografia oso bisual baten bidez, gure entitatearen emaitzak gure bezeroei, hornitzaileei eta gertuko gainerako pertsonei jakinaraztea errazten digu. Gainera, aipatu dugun bezala, urte honetatik aurrera kalitate-zigilua lortzeko aukera dago.\nBarrurantz: auditoria sozialak ematen dituen datuek erakundearen ekintza-planak edo plan estrategikoak fidagarritasun handiagoz egin ahal izateko analisi gisa balio digute.\nAzkenik, baina ez garrantzi gutxiagokoa: erakunde guztien datuak gehitzean, sektore gisa ditugun indarguneen eta ahulezien ikuspegi orokorra izatea lortzen dugu, eta, gainera, nagusi den eredu ekonomikoaren alternatiba erreal gisa aurkeztea.\nBeraz, apirilaren 26tik maiatzaren 31ra, «Auditoria Soziala. AcciÓNdo egin» lelopean, datuak biltzeko kanpaina abiarazi dugu. Bertan, sareko 88 erakunde bazkideek eta erakunde laguntzaileetako batzuek parte hartuko dute, eta udazkenean bere fruituak emango ditu.\n← Elkarlanerako eta ekonomia eraldatzeko topaketa → Elika Bilbo: elikadura subiranotasunaren alde!


William Empson - Wikipedia, entziklopedia askea.\nKingston upon Hull, 1906ko irailaren 27a\nLondres, 1984ko apirilaren 15a (77 urte)\nArthur Reginald Empson\nHetta Empson (en)\n[[[William Hendrick] Mogador Empson|[William Hendrick] Mogador Empson]] (en)\nJacobus Arthur Calais Empson (en)\nCharles Empson (en)\nliteratura-kritikaria, poeta eta idazlea\nSir William Empson (Yokefleet Hall, Ekialdeko Yorkshire, 1906ko irailaren 27a - Londres, 1984ko apirilaren 15a) britainiar poeta eta literatura-kritikaria izan zen. Empsonen saio-liburuek eragin handia izan zuten literatura-kritika anglo-saxoian, eta orobat poesiak, poeta gazteagoengan. Empsonen lan ezagunenen artean daude: Seven types of ambiguity (1930, Zazpi anbiguetate-mota), The structure of complex words (1935, Hitz konplexuen egitura). Olerki-lanak Collected poems (Olerki guztien bilduma) batean bildu zituen 1955ean.\nIngalaterrako literatura kritikariak\nOrriaren azken aldaketa: 24 maiatza 2020, 13:00.


ARTXANDAPE ZIENTZIAK: 2014\nBITZA ETA BITZA!\nDBH 3. mailako ikasleak, laborategi teknikak arloan, erreakzio kimikoak ikasten ari dira. Hona hemen horren adibide bat:\nEgilea: Unknown ordua: 11:40 iruzkinik ez:\nEgilea: Unknown ordua: 11:22 iruzkinik ez:\nEgilea: Unknown ordua: 22:54 iruzkinik ez:\nDBH 3. mailako ikasleak, laborategi teknikak arloan, nahaste homogeneoak eta heterogeneoak banatzeko teknikak zeintzuk diren ikasten ari dira. Jarraian datorren bideoan iragazketa ikusi dezakegu, nahaste heterogeneoak banatzeko teknika bat.\nEgilea: Unknown ordua: 23:17 iruzkinik ez:\nDBH 3. mailako ikasleak, laborategi teknikak arloan, nahaste homogeneoak eta heterogeneoak banatzeko teknikak zeintzuk diren ikasten ari dira. Jarraian datorren bideoan dekantazioa ikusi dezakegu, nahaste heterogeneoak banatzeko teknika bat.\nLABORATEGIKO MATERIALEN IZENA EUSKERAZ IKASTEKO JOKOA!\nHemen doakizue laborategian erabiltzen den materialaren izena euskeraz ikasteko jokoa. Klikatu bertan eta ekin!\nDBH 3. mailako ikasleek, laborategi teknikak arloan, esperimentuak egiten jarraitzen dute. Oraingo honetan arrautza leherkorrak egin dituzte. Hona hemen horren adibidea:\nEgilea: Unknown ordua: 23:01 iruzkinik ez:\nTE POLTSA HEGAN!!!\nDBH 3. mailako ikasleak, laborategi teknikak arloan, esperimentuak egiten jarraitzen dute. Oraingo honetan, te poltsa bat hegan jarri dute era sinple batean. Hona hemen aipatutakoaren bideoa:\nEgilea: Unknown ordua: 17:57 iruzkinik ez:\nESNEA DESAGERTU DA !!!\nDBH 3. mailako ikasleak, laborategi teknikak arloan, esperimentuak egiten jarraitzen dute. Kasu honetan esnea eta pardelak ("dodotisak") erabiliko dituzte eta pardeletan gertatzen dena ikusteko aukera izango dugu. Hona hemen bideoa:\nEgilea: Unknown ordua: 19:02 iruzkinik ez:\n2014(e)ko martxoakren 31(a), astelehena\nDBH 3. mailako ikasleak, laborategi teknikak arloan, presioa eta grabitate indarra zer diren eta nola jokatzen duten ikasten ari dira. Hona hemen horren adibide bat:\nEgilea: Unknown ordua: 19:01 iruzkinik ez:\nURA ONTZIAN GORA ETA BEHERA!\nDBH 3. mailako ikasleak, Laborategi Teknikak arloan, presioa eta grabitate indarra zer diren eta nola jokatzen duten ikertzen ari dira. Hona hemen horren adibide bat:\nISURTZEN EZ DEN ISURIA!\nDBH 3. mailako ikasleak, laborategi praktikak arloan, presioa eta grabitate indarra zer diren eta nola jokatzen duten ikertzen ari dira. Hona hemen horren adibide bat:\nEgilea: Unknown ordua: 23:25 iruzkinik ez:\nDBH 3. mailako ikasleak, laborategi teknikak arloan, azidotasuna zer den eta produktu ezberdinek duten ph-a kalkulatzen ibili dira. Horretarako lehendabizi, ph-a, azidoa eta basea bezalako hitzen esanahia ikasi dute. Jarraian, ph-a neurtzeko 2 praktika egin dituzte:\nLehendabiziko praktikan, ph-aren paper indikadorearekin xaboi, azido klorhidriko, limoi, laranja, sodio bikarbonato eta abarren azidotasuna neurtzen ibili dira. Hori egin ostean, 2. praktika burutu dituzte. Horretarako alkoholarekin eta azarekin ph indikadorea sortu dute. Aurretik erabilitako produktu berberak erabili ditutze hauen ph-a kalkulatzeko eta aurreko praktikako emaitza berberak lortu dituzte.\nHona hemen burututako 2 praktiken irudi batzuk eta produktu ezberdinen azidotasunaren froga txiki bat:\nEgilea: Unknown ordua: 23:40 iruzkinik ez:\nUNIBERTSITATERA JOAN GARA !!!\nDBH 4. mailako 12 ikasle Leioako Unibertsitatera joan gara kimika fakultatean praktikak egitera. Lau praktika egin ditugu bertako bi irakasleren laguntzarekin eta beraiek egindako beste bi praktiketan parte hartu dugu. Txanponak zilarrezkoak eta urrezkoak bilakatzean flipatu dugu eta gehien gustatu zaiguna nitrogeno likidoa izan da. Material plastikoak, naylona, sortu dugu bi disoluzioetatik eta detektibe lanean aritu gara ezezagunak ziren laginetan zer zegoen asmatzen. Hainbat teknika erabili ondoren eta asko ikasita ikastolara bueltatu gara eguerdian. Mila esker unibertsitatekoei emandako aukeragatik.\nDBH 3.mailako ikasleak, laborategi praktikak arloan, erreakzio kimikoak egiten ari dira. Hona hemen horren adibide bat:\nEgilea: Unknown ordua: 19:14 iruzkinik ez:\nLABORATEGIKO MATERIALEN IZENA EUSKERAZ IKASTEKO JO...\nUNIBERTSITATERA JOAN GARA !!! DBH 4. mailako 12 i...


Dinosaurs World Bilbon - Txikaletos\n30 apirila, 2021 4 uztaila, 2021 TxikaletosIruzkinak desaktibatuta daude Dinosaurs World Bilbon sarreran\n‘Dinosaurs World’ Deusto Expo Centerrek proposatzen digun familia guztiarentzako erakusketa zoragarriaren izenburua da. Ekainaren 6arte, Bilboko areto honek mugitu, orro egin eta arnasten duten 30 dinosaurio animatroniko baino gehiago erakusten dizkigu.\nEskala errealean ikus ditzakegun espezieen artean, aipagarrienak 23 metroko luzera duen T-Rex edo 6 metroko altuera duen Brachiosaurus-a dira. Erakusketa, jolasekin, pistekin eta sorpresa ugarirekin osatzen da.\nErakusketa hau Frantziatik eta Alemaniatik dator eta dagoeneko 300.000 pertsona baino gehiagok bisitatu dute.\nAukera ezinhobea historiaurreko animalia hauen bizimodu, portaera eta komunikazioari buruz asko ikasteko. Ziur gaude gustuko izango duzuela. T-Rex-a aurrez aurre ikusteko prest zaude?\nInformazio gehiago eta sarreren salmenta HEMEN.


Asteburu honetan ere ez dugu Ohorezko Mailako partidarik izango - Ordizia Rugby\nAsteburu honetan ere ez dugu Ohorezko Mailako partidarik izango.\nBigarren asteburuz jarraian Ampo Ordiziak ez du partidarik jokatuko. Espainiako Selekzioak Errumaniaren aurka duen partida dela eta, Iñigo Marotiasen jokalariek beste astebete izango dute indarrak hartzeko eta denboraldiko azken txanpari gogotsu eusteko.\nHala ere, errugbia ikusteko aukera izango dugu asteburu honetan. 23 urtez azpiko taldeak ligako 9. jardunaldiari dagokion partidua jokatuko du Faduran. Asier Pazosen taldeak, pasa den igandean porrot gogorra jaso zuen F.C Bartzelonaren aurka Teixoneran. Lehenengo zati sendo baten ondoren, bigarren zatian kataluindarak markagailuari buelta ematea lortu zuten ez azkenean 4 puntuak etxean geratu ziren. Bi partida oso garrantzitsu ditu aurretik talde honek, liga irabazteko play offean egon nahi badute bi partidak irabazi beharko baitituzte. Beraz, hil ala biziko norgehiagoka izango dute 23 urtez azpikoek larunbat honetan 16:00etan Faduran, Getxo Etorkizunaren aurka.\nMoyua Goierriz gain, beste bi lagunarteko ere izango ditugu asteburu honetan. Larunbatean 12:00etan Altamiran, Labelan Ordiziak (-16) Hernaniren bisita jasoko du. Esan bezala, partida honek ez du ligako txapelketarako balioko lagunartekoa baita. Eta igandean, ordu berdinean, Neska Taldeak Errioxarren bisita jasoko du Altamiran.\nGogoratu Errugbi Eskola berriz ere martxan dela, eta igandean 9:30etik aurrera Altamiran entrenatuko dute 12 eta 10 urtez azpiko taldeek.


Irekita FIVUren euskara eskoletan izena emateko epea; irailerako iragarri du Federazioak 2020ko bere Udalekua\nUruguaiko FIVU federazioak antolatutako 20. Udalekua, 2019ari zegokiona, 2020ko urtarrilean egin zen, ohiko arrakastaz\nMontevideo, Uruguai. Uruguaiko euskal etxe gehienak biltzen dituen FIVU euskal elkarteen federazioak 2020ko ikasturteko euskara klaseetan izena emateko gonbitea luzatu du, aurrez aurreko zein urrutiko ikastaroei dagokiena. Deialdiak maila guztietako ikasle eta eskolak baitaratzen ditu, beti ere Etxepare Euskal Institutuak kudeatzen duen Euskara Munduan programaren baitan trebatutako irakasleen ardurapean. Interesatuek cursosdeeuskera@gmail.com helbidera idatzi behar dute edo +598 2215 7029 telefonora deitu. Informazio gehiago, hemen.\nEpe luzerako planak ere baditu FIVUk, tartean 2020ko Udalekua garaiz egin ahal izatea eta hori dela eta plazaratu du dagoeneko aurtengo data: Txiki eta nerabeei zuzendutako ekitaldia irailaren 4tik 6ra izango da, Villa Bautista-n, Canelones departamenduko La Tuna izeneko bainuetxe eta hondartzan.\nUruguaiko 20. Udalekua\n2020ko Udalekuaren data jarri eta garaiz adierazteko premiak badu bere arrazoia: iaz gertatu zena aurten berriro ez gertatzea. Izan ere, 2019an dataren erabakia berandu adostu zuten euskal etxe antolatzaileek eta azkenean aurtengo urtarrilera ekarri behar izan zen. Hale ere, horrek ez zion kalterik eragin ekitaldiaren 20. edizio horren arrakastari.\n30 bat lagun bildu ziren kanpamentuan, Carmeloko Ibai Ondoko Etxea, San Joseko Euskaldunak Taldea eta Montevideoko Euskaro eta Haize Hegoa elkarteetako ordezkariek eta FIVUko irakasleek koordinaturik.\nAsteburuan zehar, mota askotako tailerrak antolatu zituzten, tartean, musika, dantza, arte eta euskara tailerrak. Musikakoan, adibidez, neska-mutikoek euskaraz abestu eta musika tresnak sortu zituzten. Oroigarri gisa Udalekuan egindako loreontzi bana etxeratu zuten, landare txiki batekin. Bizi izandako uneetako oroitzapen ederrak ere eraman zituzten gaztetxoek, bertako argazki bildumean ikus daitekeenez.


Behobia San Sebastian lasterketaren weba\nIzen ematea hurrengo urriaren 2an irekiko da goizeko 12 etan Behobia San Sebastian-eko webgunean.\nIzen emateak bakarrik webgunean egingo dira.\nGuztira 2500 izen emate daude, eta hurrengo moduan banatuko dira:\n0 - 2 urte -\n3 - 5 urte - 100 mts\n6 - 7 urte - 200 mts\n8 - 9 urte - 400 mts\n10 - 11 urte - 800 mts\n13 - 15 urte - 1200 mts\nBehin kopuru honetara iristen denean, izen ematea itxi egingo da.\nIzen emate bakoitzagatik 5,00 euro ordaindu beharko dira dortsala eta kamixeta jasotzeko momentuan.\nDortsalak Azaroaren 3tik 9ra Pio Baroja kiroldegian banatuko dira (10:00etatik 14:00etara eta 16:00etatik 20:00etara) jasoko dira.\nLasterketa egunean, azaroaren 9ean, goizez 10:00etatik 13:00etara, Anoetako miniestadioan. MESEDEZ arren eskatzen dugu probintziako jendea lehenago pasatzea dortsalaren bila, lasterketa egunean jende pillaketak egon daitezke eta lasterketara ez iritsi.\nPio Baroja Kiroldegia, Pio Baroja etorbidea, 17\nTelefonoa: 902 82 00 10 - Fax: 943 217 177


Hemen zaude:Hasiera»Sailkatu gabea»Nola den posible euskara ikastea nahi izanez gero\nBortzirietako Euskara Mankomunitatea 2019-09-03 0 Iruzkin\nDokumentalaren aurkezpenak: irailaren 12an Beran eta irailaren 13an Lesakan.\nBortzirietako Euskara Mankomunitateak eta Malerrekako Mankomunitateak, IKA euskaltegiekin elkarlanean, helduek euskara ikasi eta hobetzeko kanpaina prest dute.\nKanpaina euskaraz ez dakitenei eta pixka bat dakitenei zuzendua da, baita ikasten ari direnei ere. Baina herritar ororen interesekoa da.\nIzen emateko epea zabalik egonen da irailaren 2tik 30era, Bortzirietako eta Malerrekako IKA euskaltegietan. Mankomunitateetako dirulaguntzei esker, Bortzirietako eta Malerrekako biztanleek euskara doan ikasteko aukera dute.\nAurtengo kanpainarako dokumental bat ekoiztu da propio. Ez da dokumental faltsua, guztiz serioa baizik. Eskualdeko hiru lagunen lekukotzak bildu dituzte: euskara ikasten hasi berria den batena, dagoeneko tarteko urratsean den ikasle batena, eta bere ikasketa prozesua burutu duen bertze batena.\nDokumentalaren aurkezpenak izanen dira kanpainaren ekitaldi nagusiak. Hiru emanaldi izanen dira, eta ondoren berendua izanen da.\nIrailaren 12an, ortzegunarekin, Beran, Beralandetan, 19:00etan.\nIrailaren 13an, ortziralarekin, Lesakan, Harriondoan, 19:00etan.\nIrailaren 13an, ortziralarekin, Donezteben, Zineman, 19:30ean.\nLiburu-klika: irakurri eta elkarbanatu


Goalball-a - Nuevo GKEF\nIkusmen urritasuna duten pertsonek egiten duten kirola.\nGoalball-a da Olinpiar Joko Berezietako kirol bakarra, itsuentzat eta ikusmen urritasuna duten pertsonentzat bereziki sortua izan zena. Hiru jokalariko bi taldek parte hartzen dute.\nBarruan kaskabiloak dituen pilota batekin jokatzen da.\nEntzumen sena erabiltzen da pilota nondik nora doan antzemateko. Leku egokian kokaturik egoteko gaitasuna behar da, pilota gelditzeko edo jaurtitzeko.\nPartidak 20 minutukoak dira. Ateak 9 metro zabal dira, eta talde bakoitza bere atean kokatzen da. Helburua da aurkarien atean gola sartzea, eskuarekin baloia jaurtita. Hiru taldekideetako edozein ahaleginduko da baloia atean sar dadin eragozten.\nJokalari guztiek mozorro opakuak daramatzate, partaide guztiek ikusmen bera izan dezaten.\nPajulahti Games (2020.01.17-19)


Ortuellako Udala - Ortuellako Udalak hamar bizilagun kontratatuko ditu, ‘Ortuella Lanekin 2019’ programaren bidez\nOrtuellako Udalak hamar bizilagun kontratatuko ditu, ‘Ortuella Lanekin 2019’ programaren bidez\nOrtuellako hamar auzotar kontratatuko ditu Udalak "Ortuella Lanekin 2019" enplegua Sustatzeko Programaren bidez. Lanbide-EPZ diruz lagundutako ekimena da honakoa, Eusko Jaurlaritzak eremu eta udalerri behartsuenetan sustatzeko enplegu plana lagunduta dagoena.\nKontratatzen diren pertsonek lanaldiaren ehuneko 75a izango dute 6 hilabetez. 2 ofizial eta 8 peoi lanpostu eskainiko dira, udalerrian irisgarritasuna hobetzeko eta espezie inbaditzaileak garbitzeko jarduerak betetzeko. Kontratuen hasierari dagokionez, hauek 2019ko abenduaren azken astean hasiko dira.\nProgramaren kostu osoa; soilik soldatei, Gizarte Segurantzari eta kontratua amaitzeagatiko kalte-ordainei dagokienez, 156.539,23 eurokoa izango da, eta horietatik 125.000 euro Lanbidek jarriko ditu. Gainerakoa, hau da 31.539,23 euro, Ortuellako Udalak jarri ditu.\nKontratatutako pertsonek egingo dituzten lanei dagokienez, hemen aipatzen ditugu nabarmenak: Udalerrian barreiatuta dauden berdeguneak berroneratzea, belar-sastrakak kentzea eta landare-inguruneak leheneratzea. Honekin batera, zuhaitz eta landare-espezie autoktonoak landatzea.\nBestalde, Enplegu Programa honetan parte hartzen duten pertsonek baldintza hauek bete beharko dituzte:\nEspainiako nazionalitatea izatea, Europar Batasuneko herrialdetako nazionalitatea izatea eta Europar Batasunetik kanpoko atzerritarrak izanez gero, lan-baimena eta legezko bizileku-baimena Espainian izatea.\nHemezortzi urte beteta izatea eta, hala badagokio, nahitaezko erretirorako gehieneko adina ez luzatzea.\nZereginak behar bezala betetzeko ezgaitzen dituen ezintasun funtzionalik ez izatea.\nLanbide-Euskal Enplegu Zerbitzuan izena eman duena, erabateko prestasunarekin, bai eskabidea aurkezten denean, bai kontratatzen denean.\nOrtuellan erroldatuta egotea 2013/01/01 baino lehen.\nGainera, kolektibo hauetakoak izan beharko dute, dagozkien ehunekoetan:\nGutxienez, kontratazio guztien ehuneko 30a: diru-sarrerak bermatzeko errentaren (DSBE) titular edo onuradun izango dira.\nGainerako ehuneko 70a honako kolektibo hauetako pertsonen kontratazioak izango dira: 35 urtetik beherakoak edo adin berdinakoak , 45 urtetik gorakoak, kontratazioaren aurreko 180 egunetan enplegu-eskatzaile gisa izena emanda egon direnak, iraupen luzeko langabeak, gizarte-bazterkeria jasateko arriskuan daudenak, ezgaitasunen bat dutenak, familia-erantzukizunak dituzten emakumeak eta genero-indarkeriaren biktima diren emakumeak.\nKontratatutako pertsonen ehuneko 40a, gutxienez, emakumeak izango dira.\nKontratatutako pertsonen ehuneko 15a gutxienez 55 urtetik gorakoak izango dira.\nLa eskaintzak Lanbide-Euskal Enplegu Zerbitzuaren webgunean argitaratuta daude 2019-11-20tik, eta izena emateko epea astebetez irekita dago, gutxi gorabehera, kode hauekin:\nOfizial lan eskaintza: 162019013977\nPeoi lan eskaintza: 162019013968


Bidasoko Hitzagaldeketa Archives - Bidasoko Hitza\nby Erik Gartzia\t- Aza 18, 2018\n[Bideoa] Langileak, erabakitzeko prest\nby Urko Etxebeste\t- Aza 7, 2018\nLangileak prest agertu dira gaur Hartu Hitzak proposatu duen herri galdeketan parte hartzeko. Hainbat sektoretako kideek jada bat egin dute kontsultarekin. ...+ Irakurri\nMotorrak berotzen hasi da Hartu Hitza Irun\nby Ikerne Zarate\t- Ots 24, 2018\nDatorren larunbatean, martxoaren 3an, egingo dute sinadura bilketa handia elkarteko kideek azaldu dutenez. Bost gune ezberdinetan jarriko dituzte mahaiak Hartu Hitza Irun elkarteko kideek....+ Irakurri\n[Bideoa] Datorren urterako motorrak berotzen\nby Olatz Mitxelena\t- Api 1, 2017\nIrungo Gure Esku Dago-k erabakitzeko eskubidearen aldeko moto irteera antolatu du. ...+ Irakurri\nAtez atekoaren gaineko herri galdeketa eskatu du EAJk\nby admin\t- Abe 19, 2013\nGaur goizean erregistratu du EAJk Pasaian atez atekoari buruzko herri kontsulta egitea eskatzen duen mozioa, eta ondoren, prentsaurrekoa eman dute Pasaiako jeltzaleek, beren eskaeraren gainekoak azaltzeko. Taldeko bozeramaile Nahikari Oterminek pasaitar guztien iritziak kontuan hartzeko eskatu...\nArramendiko balizko erabiltzaileak aurkitzeko galdeketa egingo dute\nby admin\t- Mar 11, 2013\nErrenteriako Udalak Arramendiko baratze parkearen erabiltzaileak zeintzuk izan daitezkeen jakiteko galdeketa edo sondeo bat egingo duela jakinarazi du Jose Manuel Ferradas Mendi eta Ingurumen zinegotziak. Partzela bat hartzeko interesa duenak hilaren 11tik 22ra izena eman beharko...


EUSKADI.-Lan Ekintza-Bilbaok lanik gabe dauden 15 pertsona zerbitzari gisa prestatuko ditu hiriko hoteletan lan egin dezaten\nBilboko Udaleko Ekonomia eta Enplegua Sustatzeko Sailari atxikitako Lan Ekintza-Bilbao udal sozietateak, Estatuko Enplegu Zerbitzu Publikoarekin (INEM) eta Europako Gizarte Funtsarekin elkarlanean, enplegu-bulegoetan izena emanda dauden 15 lagun langabe prestatuko ditu zerbitzari gisa hiriburu bizkaitarreko hoteletan lan egin dezaten.\nUdal bilbotarrak gaur prentsa-ohar batean adierazi duenez, programa honen bidez lortu nahi dena da enplegu bat aurkitzeko zailtasun nabarmenak dituzten 15 lagun --batez ere emakumeak-- plantako zerbitzari gisa profesionalki kualifikatzea. Eta aldi berean, behar bezala prestatutako pertsonen eskaintza egitea udalerriko hotel-enpresei.\nHorretarako, 354 orduko prestakuntza teoriko-praktikoa emango die irail honetatik aurrera, eta behin beharrezko ezagutzak lortu ondoren, praktikak egiten jarriko ditu Bilboko udalerriko hainbat hoteletan, behar hainbateko praktika lor dezaten. Informazio gehiago, www.bilbao.net helbidean.


'ARZAK Since 1897'k inauguratuko du Culinary Zinema saila 2020ko Zinemaldian\n'Arzak since 1897' filmak inauguratuko du Culinary Zinema saila Zinemaldian\nDonostiako zinema jaialdiko sail horren kariaz Basque Culinary Centerren antolatzen dituzten afari berezietan, hamabi sukaldarik hartuko dute parte.\n"Arzak since 1897" Asier Altunaren dokumentalak irekiko du sukaldaritzari buruzko saila\nZiynag Zhou, Zinemaldiko Sail Ofizialeko lehiaketarako azken izena\nZinemaldiak Argentina, Brasil, Txile, Kolonbia eta Mexikoko ekoizpenak hartuko ditu\nGarrel, Sang-oo eta Strickland Zinemaldiko sail irekian lehiatuko dira\n"Arzak Since 1897" Asier Altunak Juan Mari Arzaken eta haren alaba Elenaren jatetxeari buruz egindako dokumentalak irekiko du Culinary Zinema saila, Donostia Zinemaldiaren 68. edizioan.\nSail horretan, beste hiru film luze gehiago izango dira: Ángel Parraren "Camí lliure / Free Way", Oscar Bernacerren "La receta del equilibrio" eta Michael Dweck eta Gregory Kershaw zinemagileen "The Truffle Hunters".\nAsier Altuna Zinemaldira itzuliko da, hainbat aldiz parte hartu ondoren: Sail Ofizialean "Amama"rekin (Irizar Saria, 2015) lehiatu zen, "Bertsolari" (2011) lehiaketaz kanpo aurkeztu zuen eta New Directors sailean eta Euskal Zinemaren Galan "Aupa Etxebeste!" (Gazteriaren Saria, 2005) eta "Agur Etxebeste!" (2019), biak Telmo Esnalekin batera zuzenduak.\n"Arzak since 1897" lanak aztergai du sukaldaritza tradizionalak egile sukaldaritza berri bihurtzeraino izandako prozesua.\nLau filmekin batera, afari tematikoak antolatuko dituzte Basque Culinary Centerren irailaren 21etik 24ra. Baterako sarrerak (emanaldietarako eta afarietarako) datorren ostiralean, irailak 4, jarriko dituzte salgai, 9:00etan, 70 euroren truke. Filmak ikusteko sarrerak 7,90 euroko prezioan jarriko dira salgai; irailaren 14tik aurrera erosi ahalko dira 21eko, 22ko eta 23ko emanaldietarako sarrerak, eta 15etik aurrera, berriz, irailaren 24ko saiorako sarrerak.\nZinemaldiak azaldu duenez, afariak covid-19aren aurkako segurtasun eta higiene protokolo zorrotz baten pean diseinatu dira.\nUnibertsitate mailako gastronomia ikasketak\nEuskal zinema gaur


Maputxeak kalera atera dira beren hizkuntzaren ofizializazioa eskatzeko Txilen - Lander Arbelaitz | Lander Arbelaitz\nHasiera » Wallmapu » Maputxeak kalera atera dira beren hizkuntzaren ofizializazioa eskatzeko Txilen\nWe Newén kolektiboko kide batek TeleSur kateari egindako adierazpenen arabera, “Txileko estatutik makinaria instituzional osoa jarri zen martxan maputxeok txiletar bilakatzea helburu. Lurraldean politika elebakarrak sustatu zituzten koloniazazioaren testuinguruan”.Egun Txileko estatuan gutxienez zazpi hizkuntza hitz egiten dira, horietatik 6 jatorriz bertakoak. Hala ere, gaztelania da estatuko hizkuntza ofizial bakarra. Mapudungun hizkuntza, maputxeena, desagertzeko zorian geratu da, gutxiagotua izan baita urtetan. Kolonizazio prozesu gehienetan bezala, bertako hizkuntzak mapatik ezabatzen saiatu dira kolonoak, eta mapudungun hizkuntza arazo gisa ikusi izan dute, atzerapenaren eta salbaien sinonimo eginez. Eskoletako zigor eta umiliazioek, euskaldunoi egin zizkiguten bezala, ozeanoaren bestaldean ere kalte handia egin dute, transmisio kateak moztea lortuz askotan.\nElciudadano.cl gunean Isabel Cañeten hitzak jaso dituzte: manifestazioaren beste antolatzaileetako bat da eta bere ustez “gure hizkuntza erabiltzeko esparruen zabaltzea ez da bere kabuz etorriko, mugimendu sozial zabal baten ondorioz baizik, ez soilik maputxeak, eskualde kulturanitz eta eleanitzean bizi nahi duten herritar horiek guztiak barne”.\nManifestariek Gobernu Erregionalean gutun bat uzteko baliatu zuten aukera. Dokumentu horretan hizkuntza bultzatzeko neurriak eskatzen dizkiote administrazioari.\nMapuexpress.com webgunean hizkuntzaren aldeko borrokan ari diren kolektiboen aldarrikapen nagusiak zerrendatu dituzte:\n1. Mapudungun hizkuntzaren ofizializazioa Wallmapu edo maputxe nazioaren lurralde eremu osoan.\n2. Jendarte maputxea mapudungun hizkuntzan alfabetizatu ahal izatea.\n3. Mapudungun hizkuntza babestu, sustatu, bultzatu eta biziberritzen laguntzeko legea.\n4. Herri indigenei eta zehazki hezkuntza kulturanitzari urtean estatutik bideratzen zaion aurrekontua handitzea.\n5. Unibertsitate maputxearen sorrera.\n6. Mapudungun hizkuntza ofizial eta nahita nahiezko gisa onartzea eskualdeko eskola eta unibertsitateetan.\n7. Eskoletan %100 mapudungun-en izango den murgiltze eredu hautazkoak sortzea.\n8. Ikastaroak funtzionario publikoentzat.\n9. Maputxeen lurraldeko kale izenak eta toponimia aldatzea.\n10. Hizkuntzaren erabilera bultzatzea, sustatzea eta kontzientziatzea hedabideetan.


Itxialdia abiatu dute Amurrioko elizan enpleguaren defentsa aldarrikatzeko - Amurrio - Aiaraldea.eus\nItxialdia abiatu dute Amurrioko elizan enpleguaren defentsa aldarrikatzeko\nAitor Aspuru Saez 2021-03-27 17:17\nDozenaka herritar batu dira itxialdian.\nDozenaka herritar itxi dira Amurrioko Andra Mari elizan, Aiaraldea eskualde gisa pairatzen ari den enplegu eta bizi-baldintzen suntsiketa dela eta.\nAiaraldeko Greba Batzordeak mobilizazio eguna deitu du gaurko Amurrion, eskualdean jazotzen ari den lanpostuen eta bizi-baldintzen suntsiketa dela eta.\nGoizeko hamaiketan abiatu da mobilizazioa Udaletxetik. Dozenaka herritar bertaratu dira, hainbat sektoretakoak: eskualdeko enpresa ezberdinetako beharginak, merkatariak, pentsiodunak, mugimendu feministako kideak...\nAndra Mari elizara bertaratu eta itxialdia abiatu dute. Berez, eguna eta gaua elizan igarotzeko asmoa dute, bihar egunsentira arte.\nTubacexeko 129 kaleratzeek eta langileek horren aurka abiatutako greba mugagabeak piztu dute borroka, baina itxialdian dauden herritarrek nabarmendu dute arazoa ez dela enpresa horretara mugatzen, eskualde osoaren etorkizuna baita jokoan dagoena.\nGauzak hala, sektore ezberdinetako lagunak batzea izango da itxialdiaren helburua, urrats berriak adostu eta emateko borroka lantegi zehatz batetik eskualde osora zabaltzeko bidean.\nHorretara bideratuak egongo dira gaurko egunean Amurrioko elizan egingo diren ekintzak.\nAiaraldeko Greba Batzordeak egun osoko egitaraua antolatu du, herritarren arteko eztabaida eta harremanak sustatzeko.\nZehazki, hauek dira egingo diren ekintzak:\n12:00 // Prekarizazioaren aurrean, gazteon sareak eraikiz\n14:00 // Elkarretaratzea Herriko plazan: "Aiaraldea Alerta Gorrian!"\n16:00 // Patriarkatua, ezkutuko lanak eta emakumeon* aliantzak. Aiaraldeko Mugimendu Feministaren eskutik\n18:00 // Langile gatazkak: bizipenetatik etorkizunera begiratuz. Ondorengo enpresetako langileek hartuko dute parte: Tubacex, Autoglas, Tubos Reunidos, Envases eta Berriak Supermerkatuak.\nSolasaldi hau streaming bidez emitituko da zuzenean ondorengo estekan: https://labur.eus/grebabatzordea\n20:00 // Asanblada Orokorra\nGreba Batzordearen etorkizuna\nItxialdia dagoeneko abiatu den arren, elizako ateak irekita egongo dira gaueko hamarretara arte, nahi duen herritar orok parte hartzeko aukera izan dezan. Era berean, Aiaraldeko bizilagun guztiei luzatu diete itxialdira batzeko deia.\nHorrez gain, ekimenean parte hartzeko gonbita luzatu diete baita ere Aiaraldeko zein eskualdetik kanpoko ordezkari sindikal, sozial, politiko zein instituzionalei, Amurrioko elizara gaurko egunean zehar bertaratuta.


2020 ekaina | Garaigoikoa\nVirginia Woolf-ek esan zuen emakume batek sortu ahal izateko dirua eta gela bat behar zuela (guztiz gomendagarria, jakina, Consonnik euskaraz argitaratu zuen liburu hau). Euskaldunok ere beharko genuke gela bat norberaren sormena elikatzeko? Espazio fisikoei dagokienez, euskalgintzak Kafe Antzokiak sortu ditu han eta hemen (Bilbo izan zen lehena, gero etorri dira Durango, Elgeta, Ondarroa, Donostia, Derio eta, gutxi barru, Gasteiz). Baina espazio horiek propioak dira? Bai? Hein batean, bai....\nOrain dela gutxi irakurri dut Ainize Madariagaren Komunitatea hats-bahiturik liburua. Bertan, hizkuntza patologia zuen pertsona baten ibilbidea berregin zuen egileak (zeharo interesgarria Kanaldudek grabatutako bideo hau). Bateratsu irakurri nuen Argia aldizkarian Marie Pourquieri egindako elkarrizketa antzeko gai baten inguruan … Eta akordura etorri zait orain dela urte batzuk nigana heldu zen kasu bat: ume baten kasua. Kontua da umeak berba egiteko zailtasunak zituela eta, orduan, gurasoek...\nEtxealdian egon garen bitartean milaka hitzaldi eta abar egon dira hor nonbait. Haietako bat izan da Francesc Bailón-ek eman duena Groenlandiari buruz. Francesc-ek beste mila gauzen artean (bi ordu eta erdi egon zen berbetan) honako hau aipatu zuen: Kalaallit Nunaat-en (Groenlandia bertako izenez) munduko lehen gobernu indigena dagoela. Berak indigena esan zuen. Beste leku batzuetan jatorrizko herri berba erabiltzen dute. Ez naiz sartuko bi termino horien arteko aldeetan. Ez du merezi. Baina...\nGazte-gaztea nintzen, oraindik institutua hasi barik. Ordurako, entzuten genuen auzoan hip hop musika, Run DMC, LL Cool J, Beastie Boys eta, batez ere, Public Enemy. Entzuten genuen ere musika elektronikoa (acid house deitzen genien orduan), eta abar. Eta bat-batean, euskaraz gauza bertsua egiten zuen talde bat deskubritu nuen gelako lagun bati esker, errepikatzailea zen lagun bati esker: NG, aizkora bi, portada gorri bat eta ume bat tankeen aurrean skate baten gainean. Eta buruz ikasi nituen...\nSasoi latzak datoz, baita euskararen aldeko mugimendu sozialarentzat ere. Baina argi izan behar dugu gaur-gaurkoz badirela gure bidea argitu dezaketen faro batzuk. Yayo Herrerok nik baino hobeto azaltzen du, jakina: “Esperientzia komunitarioetan, ekonomia sozial eta solidarioan, emakumeengan, jatorrizko herrietan, agroekologian pilatutako jakintzak, azken finean, sistemaren ertzetan sortutako jakintza konplexuak dira gaur eta hemen egin behar ditugun eraldaketa sozialak argitzen dituzten...


MUSIKARI HANDIAK panpin bilakatuta | INFERNUKO HAUSPOA\nMUSIKARI HANDIAK panpin bilakatuta\nGaizka Peñafiel en 16:33 iruzkinik ez\nLekeitioko Kale Antzerki Jaialdia uztailean ospatzen da baina hasi dira ordurako gauzak antolatzen. Hile honetan zehar Musikari Handiak proiektuan Fasio, Maurizia eta Leonen panpinak egin dituzte Arratiako hainbat tailerretan eta atzo aurkeztu zituzten Areatzan. Zalantzarik gabe hiru protagonista garrantzitsu euskal folklorean. Egitasmo honetan laguntzaile bezala Oreka TX, Kukubiltxo eta Les Grandes Personnes aritu dira.\nPanpinez: Leon Bilbao, Maurizia Aldeiturriaga, Bonifazio Arandia "Fasio"\nAurkezpenean Arratiako trikitilari eta albokariak izan ziren giroa berotzen eta kalejira aparta izan zela diote lekukoek. Gipuzkoako beste bi artisten panpinak ere egin diztuzte eta datozen hilabeteetan ikusi ahalko denak dira gure lurretik barna. Hona hemen eguneko irudi batzuk:\nHiru musikari handien senitartekoak\nArgazkiak: Lekeitiko Kale Antzerki Jaialdia\nfasio leon maurizia


Antzinako historia – Etxalar\n– Antzinako historia\nBadirudi Pompeyok sortu zuela herria, Pirineoak zeharkatuz, Erromatik zetorrela eta Pompeyopolis izena jarri zion. Herria gotortu zuen, bere zereginen gunea bihurtuz.\nOrreagako batailan porrot egin ondoren, Eblo eta Aznar kondeek Carlo Magnoren aginduz Etxalar indarrez hartzen saiatu ziren, baina porrot egin zuten.\nSantxo Gartzia, Abarka goitizena zeukan Nafarroako lehen erregeak, frankoen kontrako bataila eduki zuen Etxalarko inguruetan eta, herriaren zerbitzu leiala eskertzeko, pribilegioak eta armarri bat eman zizkion abarken irudiarekin (996). Santxo Gartziak biziki estimatzen zuen herria eta horren seinale Sobrarbe gurutzea oparitu zion.\nSantxo Ramírez Aragoiko erregea Nafarroako errege koroatu zutenean (1076), Etxalartarrek ohore hori ukatu zioten. Gartzia Ramírez, berriz, lagundu zuten errege koroatu zutenean.\nSantxo Indartsuak, frankizia eta foruekin saritu zuen Etxalar, Navas de Tolosako batailan erakutsitako adoreagatik, urrezko katea zeraman ikurra oparituz, hain zuzen geroago Nafarroako armarriak hartuko zuena.\nLa nobleza de Etxalar es de la época de los godos y los romanos, consiguiendo mantener impune a lo largo de los años sus terrenos e independencia de las invasiones árabe y africana.\nEtxalarko noblezia, erromatar eta godoen garaikoa da, betidanik beren lurraldeak eta independentzia mantendu baitituzte arabiar eta afrikarren inbasioetatik.\nXIV. mendean, Etxalar lau-hirien (Arantza, Igantzi, Bera Eta Lesaka) erreinuan sartu zen. Honetan Lesakak eta Etxalarrek bakarrik zeukaten erabakiak hartzeko ahalmena.\nUrteak pasatzen zihoazen heinean, Etxalar herriak borrokan jarraitu zuen lapurtarrekin. Borroka hauetatik, gehi beste antzeko ekintzengatik, hurrengo pribilegio hau eman zion herriari orduan Nafarroako errege zen Don Juan II.ak: artzainek egun berean joan eta etorria egiten ahal zuten belardietaraino beraien abereak bazkatzeko baimena zuten, nahiz eta zeharkatzen zituzten belardi, mendi edo lurraldeak erreinukoak izan.\nErrege Katolikoek Etxalarko pribilegioak (1512) berretsi zituzten, Granadako setio eta hartzean parte hartzeagatik.\nEtxalarrek, nobleziaren, kaparetasun eta leialtasun tituluak dauzka, Iruña, Baztan eta Erronkarik adina.


Gasteizko Udalak Olarizuko etxeak husteko baimena eskatu dio epaileari\nUrtaranen arabera, asmoa etxebizitzak «ahalik eta lasterren» hustea eta eraistea da. Lan hori egiteko kontratu bat ere onartu dute, 795.000 euroren truke.\nEtxebizitza larrialdia. Etxegabeak\nZIUetako kopuruak gora egiten jarraitzen du Hego Euskal Herrian: 223 gaixo\nIazko apirilaren 16an 228 eri zeuden ZIUetan; orduz geroztik, kopururik handiena da oraingoa. 1.100 positibo izan dira, eta gorantz doa kurba\nSOS Ostalaritzak salatu du bost ostalarien atxiloketak «bidegabeak» izan zirela\nErtzaintzak bost ostalari atxilotu zituen atzo, protesta batean, Gipuzkoako Foru Aldundian. Ostalariek, ordea, adierazi dute «modu baketsuan» ari zirela; abokatuekin hitz egingo dute, «legalki» zer egin daitekeen aztertzeko.\n1.100 positibo atzeman dituzte Hego Euskal Herrian\nPositiboen kurbak gorantz egiten jarraitzen du. Eusko Jaurlaritzak ohartarazi duenez, ZIUetan 186 pertsona daude ospitaleratuta, herenegun baino hamahiru gehiago.\nUdaltzaingoak bost pertsona etxegabetu ditu Gasteizen\nEtxebizitza Sindikatuaren arabera, bizilagunek ez zuten «beste aukerarik», eta hor bizi ziren\nEtxebizitza Sindikatuak salatu du bost pertsona etxegabetu dituztela Gasteizen\nSindikatuak ohartarazi duenez, jabeak etxegabetze «ilegal bat» egiten ahalegindu ziren aurretik, baina ez zuten lortu. Etxegabetutako bost pertsonei beste bizileku bat lortu diete, baina uste dute «salbuespena» dela.\nMiarritzeko hilketa matxista salatzeko mobilizazioak egingo ditu Emakumeen Mundu Martxak\nEuskal Herriko Emakumeen Mundu Martxak salatu du indarkeria matxistak ez duela mugarik, eta «lehen mailako arazoa» izaten jarraitzen duela. Herritarrei mobilizazioetan parte hartzeko dei egin die, ardura pertsonala eta kolektiboa dela argudiatuta.


Zer gertatuko da Durangoko Amankomunazgoan? - Durangaldea - Anboto.org\nAnboto 2015-05-25 11:12\nAstolako Amankomunazgoaren egoitzan, pleno bateko irudia\nUdal hauteskundeetan boto kopuruari dagokionez EAJk irabazi du. Hala ere, Amankomunazgoaren eraketan EH Bilduk 13 ordezkari izango ditu, EAJk 11, Abadiñoko Independienteek 2 eta Durangoko Herriaren Eskubidea tadeak bat. Jose Luis Navarro buru duen talde independenteak, orain lau urte moduan, beraien bi eserlekuak jeltzaleen esku uzten badituzte, Amankomunazgoan gobernura heltzeko giltza Herriaren Eskubidea taldeak (Podemos) izan dezake. Izan ere, Herriaren Eskubidea alderdiak hiru zinegotzi eskuratu ditu Durangon, eta horrek Amankomunazgoan eserleku bat ziurtatu die. Aukera guztiak zabalik daude.\nEH Bilduk Durangaldean espero zituen emaitzak jaso ez arren, Amankomunazgoan izan dezake gobernura heltzeko aukera. Boto kopuruan EAJ garaile izan den arren, Amankomunazgoaren eraketa antolatzeko legearen ondorioz, EH Bilduk ordezkari gehiago izango lituzke. EH Bilduk 13 ordezkari izango ditu, EAJk 11, Abadiñoko Independienteek 2 eta Durangoko Herriaren Eskubidea (Podemos) taldeak bat. EH Bildu eta EAJ AI eta Herriaren Eskubidearekin akordioetara heltzeko gai izango dira?\nOrain lau urte, Abadiñoko Independienteek zituzten bi eserlekuak jeltzaleen esku utzi zituzten, Abadiñoko EAJk independienteen alkatetza babestearen truke. Berdinketara heldu ziren EH Bildu eta EAJ. PSE-EEko Fernando Castillo izan zen momentu hartan berdinketa hautsi zuena EAJko Oskar Zarrabeitiaren alde eginez. Ikusteko dago, lau urte beranduago EAJ eta AIren arteko akordioa mantenduko duten. Oraingo honetan, Herriaren Eskubideak izango luke Amankomunazgoaren gobernura heltzeko giltza, aurreko aldian sozialistek izan zuten bezala.\nZelan eratzen da Durangoko Amankomunazgoa?\nAmankomunazgoa 8 herritako 26 ordezkarik osatzen dute.\nDurangok 6 ordezkari izango ditu:\nAbadiñok eta Elorriok launa ordezkari:\nElorrion EH Bildu: 2 eta EAJ: 2\nAbadiñon AI: 2 eta EH Bildu: 2\nZaldibarrek eta Iurretak hiruna ordezkari:\nZaldibarren EH Bildu: 2 eta EAJ: 1\nIurretan EAJ: 2 eta EH Bildu: 1\nAtxondok hiru ordezkari:\nAtxondon EH Bildu: 2 eta EAJ: 1\nMañarian eta Izurtzan bina ordezkari\nMañarian EH Bildu: 1 eta EAJ: 1\nIzurtzan EH Bildu: 1 eta EAJ:1\nGuztira: EH Bilduk 13, EAJk 11, AIk 2 eta Herriaren Eskubideak 1\nEmaitzen mapa interaktiboa